Нима, менга ҳамма нарса мумкин деб ўйлаяпсанми? (Қийноқлар ороли асираси – Зулмат қаърида. № 19) | ЎТЮРАКЛАР КЛУБИ\nҚамоқхонадаги маҳкумларнинг жазони ижро этувчи муассаса маъмуриятига ва жазони ижро этиш муассасаларида қонунчиликка риоя этилиши юзасидан назорат қилувчи прокурор номига ёзилган шикоятлар ҳеч қачон кўзланган манзилига етиб бормайди.\nАйнан бошқа органларга жазони ижро этиш муассасасидаги қонунбузилишлар юзасидан ёзилган ариза ва шикоятларга ҳам маҳкумалар ҳеч қачон ёзма жавоб олмайдилар. Аксинча, шикоят ёзганлари учун жазо изоляторига ёки карцерга қамаладилар.\nМаҳкумлар қонун бўйича яна тушунтириш бериш ҳамда ёзишмалар олиб бориш, зарур ҳолларда таржимоннинг хизматидан фойдаланиш; ўқув, бадиий адабиёт ва бошқа хил ахборот материалларидан фойдаланиш ҳуқуқига эга эканликлари ҳақида ёзилган.\nАслида эса, буткул тескариси бўлади.\nЎзбекистон Республикаси Конституцияси ва бошқа қонун ҳужжатлари билан маҳкумалар танишишлари, ҳуқуқий билимлари ошиши, шаклланишидан жуда-жуда қўрқадилар.\nМасалан, шахсан ўзим билан бўлиб ўтган воқеаларни айтадиган бўлсам, аёллар қамоқхонасининг навбатчилик қисми ёнидаги ҳаворангли катта полотнода Ўзбекистон Республикаси Конституциянинг фуқароларнинг ҳуқуқларини баён қилувчи бир нечта моддалари ёзиб қўйилган.\n«Ўзбекистон Республикасида демократия умуминсоний принципларга асосланади.\nУларга кўра инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади.\nЖиноят содир этганликда айбланаётган ҳар бир шахснинг иши судда қонуний тартибда, ошкора кўриб чиқилиб, унинг айби аниқланмагунча, у айбдор ҳисобланмайди.\nҲамма учун виждон эркинлиги кафолатланади.\nҲар бир инсон хоҳлаган динга эътиқод қилиш ёки ҳеч қайси динга эътиқод қилмаслик ҳуқуқига эга.\nДиний қарашларни мажбуран сингдиришга йўл қўйилмайди.\nҲар бир шахсга ўз ҳуқуқ ва эркинликларини суд орқали ҳимоя қилиш, давлат органлари, мансабдор шахслар, жамоат бирлашмаларининг ғайриқонуний хатти-ҳаракатлари устидан судга шикоят қилиш ҳуқуқи кафолатланади».\nКОНСТИТУЦИЯ МОДДАЛАРИНИ НЕГА ЁЗАСАН ДАФТАРИНГГА?!\nМен изолятордан чиққанимдан кейин, қамоқхонадаги қонунбузарликларнинг олдини олишни сўраб, юқори идораларга аризалар ёзишда фойдаланиш учун мана шу полотнога ёзиб, осиб қўйилган Конституциянинг моддаларини дафтаримга кўчириб олдим.\nДафтаримдаги бу ёзув ҳақида менга пойлоқчиликка қўйилган маҳкумалардан бири маъмуриятга хабар берган чоғи, улар яна типирчилаб қолишди.\nОтрядимиз билан тушликка кириш учун ярим соатдан буён навбат кутиб турганимиз етмагандек, навбатчи маҳкума ўттиз иккинчи бригадани, яъни бизнинг бригадамиз “каптёрка”чисини бригадага кирган “дубачка”лар ва тартибот бўлимида ишловчи Муҳайё Усановна сўраётгани ҳақида хабар келтирди.\n(Каптёркачи – бу отрядлардаги, бригадалардаги маҳкумаларнинг кундалик эҳтиёжлари учун сарфланадиган буюмлари солинган сумкалари сақланадиган омборхона қўриқчиси. Каптёркачилар ҳалоллигига қараб маҳкумалар томонидан сайланадилар)\n“Каптёрка”чи Мунира омборхона калитини Муҳайё Усановнага топшириш учун отрядга қараб кетди.\nТекширув бўлишини эшитган маҳкумалар ваҳимага тушиб қолишди. Улардан бири тумбочкада бир пайка нони борлигини, агар топиб олишса, изоляторга қамашларини айтса, яна бошқа бири шконкасига ювилган кирларини ёйиб қўйганлигини, агар ўша ёйилган кирларни олиб кетиб, ахлатга ташлашса, бир жуфтгина пайпоғидан айрилишини айтиб, хавотирдан юраклари ёрилаёзди.\nОрадан бир неча минутлар ўтгандан кейин қайтган Мунира: – Тожибой, (маҳкумаларни фамилиясини қисқартирилган холатда чақириш зонада одат тусига кирган) сумкаларинг, матрасинг ва тумбочкаларингни тит-пит қилиб ташлашди. Тумбочкадан қандайдир дафтарни топиб, олиб кетишди. “Тезлик билан Штабга борсин”, деб тайинлашди, – деди у менга ҳамдардлик билан тикиларкан.\n– Отрядимиз ошхонага кириб кетяпти, овқатланиб бўлиб бораман, – дегандим: – Йўқ, ҳозироқ бораркансиз, – деди Мунира мени шошириб.\nТушлик ҳам қилмасдан, Штаб томонга қараб боришга мажбур эдим. Нима қилай, ҳозир тамадди қилмасдан борсам, кечки овқатгача оч қоламан. Овқатланиб бўлиб, кейин борсам, муассаса вакилларининг буйруғига бўйсунмади, деб изоляторга қамашади.\nАслида, қонун бўйича, маҳкумалар муассаса вакилларининг қонуний талабларига бўйсунмаганлик учун жазолашлари керак бўлса-да, улар ўзларининг ғайриқонуний буйруқларини бажаришга кўнмаган маҳкумаларга қарши сохта ҳужжатлар расмийлаштириб, сохта айбловлар билан изоляторга ва карцерга қамайверишади. Чунки муассаса вакилларининг ғайриқонуний хатти-ҳаракатларини, қилмишларини назорат қиладиган ҳеч қандай куч йўқ.\nШуларни ўйлаб, қатордан чиқдим-да, овқат идишимни кўтариб, ДПНКга бордим.\n– Штабга чақиришган экан, – дедим “дубачка”га. ДПНК навбатчиси овқат идишимни шу ерга қолдириб кетишимни тайинлади.\n“Дубачка” етовида Штабга бордим. Мени зона бошлиғи Светлана Сбродовани кабинетига олиб киришди. У менга тегишли бўлган, Конституциянинг бир нечта моддалари ёзилган дафтаримни у ёқ, бу ёғини варақлаб ўтирарди.\nКабинетга кириб, ўзимни таништирдим. Қандай моддалар билан айбланганимни айтиб, моддаларни бирма-бир санай бошладим.\n– Бўлди, бас қилинг, керакмас моддаларингиз, – афтларини бужмайтириб деди Светлана Сбродова, – Қани, менга айтинг-чи, мана бу дафтарга нималарни ёзгансиз? – у дафтаримни ўзимга узатди.\nДафтарни қўлимга олдим.\n– Бу дафтарга Ўзбекистон Республикаси Конституциясининг ўзбек тилидаги баъзи бир моддаларини кўчириб қўйганман, – дедим.\n– Бу моддаларни қаердан кўчирдингиз? Нима мақсадда? – сўради у.\n– Бу – Ўзбекистон Республикаси Конституциясининг моддалари. Ҳар бир фуқаро бош қомусимиз ҳисобланмиш Конституцияни билиши керак. Шунинг учун ҳам, Конституциянинг ўта мухим моддаларини дафтаримга кўчириб олдим, – дедим хотиржамлик билан.\n– Сизга Конституция китобини ким берди? – кутилмаган савол берди у.\n– Тушунмадим сизни? – дедим ҳайрон бўлиб.\n– Сизга Конституция китобини қайси ходим берди деб сўраяпман? – Светлана Сбродованинг овози дағаллашди.\n– Менга Конституция китобини ҳеч бир ходим берган эмас, – дея ҳозиржавоблик қилдим.\n– Ходимлар бермаган бўлса, унда қайси йўл билан китобни қўлга киритдингиз? – таҳдидли оҳангда деди у.\n– Менга Конституция китобини ҳеч ким бергани йўқ. Агар менга Конституция китобини берган бўлганларида, “шмон” пайтида китоб чиққан бўларди-ку, шундай эмасми? – дедим унга фикримни тасдиқлаб олиш учун.\n– Унда бу моддаларни қаердан ёзиб олдингиз? – Светлана Сбродова кўзи билан дафтарга имо қилди.\n– Менинг бу моддаларни дафтаримга ёзиб олганим ҳақида хабар берганлар қаердан олганлигимни айтишмадими? – дедим унинг саволига савол билан.\n– Бу ерда фақат биз савол берамиз. Саволга савол билан жавоб беришга сизнинг ҳаққингиз йўқ! – сўз билан силтаб ташлади у.\n– Яхши, агар Конституциянинг мана шу моддаларини ёзиб олишимга кўмак берганлар айбдор саналса, унда бутун бошли муассаса айбдор, – дедим жиддий.\n– Гапни айлантирмасдан, тўғри жавоб беринг! Конституциянинг бу моддаларини қаердан олдингиз? Нима учун дафтарингизга буларни ёзиб қўйгансиз? Мақсадингиз нима? – тоқатлари тоқ бўлди унинг.\n– Мен бу моддаларни ДПНК олдидаги катта полотнога ёзиб қўйилган жойидан кўчириб олдим, – дедим “сирим”ни очиб.\n– Нима мақсадда кўчириб олдингиз? – Светлана Сбродовани яна ҳужумга ўтди.\n– Ахир, булар ҳар куни, ҳар кимга керак бўладиган моддалар-ку, – дедим унга тушунтиришга уриниб. – Айниқса, қамоқдагилар учун бу моддалар сув билан ҳаводек зарур.\nМенинг бу гапларимни эшитган Светлана Сбродова бир оз ўйланиб турди-да, дафтарни столи ғаладонига ташлади. Назоратчини чақириб, мени олиб кетишни буюрди.\n– Дафтаримни қайтармайсизми? – деб сўрадим Сбродовадан.\n– Йўқ, бу ҳақда орзу ҳам қилманг. Дафтарингиз бизда қолади. Бундан кейин, яна шундай ўзбошимчалик қилсангиз, ўзингизга ёмон бўлади, – деб огоҳлантирди у мени.\nКонституция моддаларини дафтарга кўчириб олиш қонунга хилоф ёки нотўғри эканлигини исботлаб беришларини сўраб ўтирмадим.\nШуни тушунгандимки, отрядимиз тушлик қилаётган бир пайтда, мен билан суҳбат ўтказишни ихтиёр этишган экан, бундан муддао, тушлик қилишимга йўл бермаслик, то кечки овқатланиш пайтигача оч юришга мажбурлаш эди. Шу боис, ортиқча пачакилашиб ўтиришни ўзимга эп кўрмадим.\nШу воқеадан уч – тўрт кун ўтказиб, яна бошқа бир янги дафтарга Конституциянинг ўша моддаларини кўчириб олдим. Яна тинтув қилиб, дафтарни олиб кетишди. Айғоқчилар дафтаримни йиртиб ташлашгани ҳақида хабар келтиришди. Мен яна кўчириб олдим, улар яна йиртиб ташлашди. Худди мана шундай ҳолат тинимсиз такрорланаверди.\nҚачонки, Сбродова вазифасидан четлатилганидан сўнггина, менинг дафтаримга ёзилган Конституция моддаларига қарши кураш тўхтатилди.\nЖазо изоляторидан чиққан кунимоқ эртадан “промзона”га чиқиб ишлашимни айтишди. (Ишлаб чиқариш зонаси маҳкумалар тилида “промзона” деб аталади).\n“Промзона” катта майдонни эгаллаган бўлиб, бир нечта икки қаватли бинолар қад кўтарган. Бу биноларнинг ҳар бир қаватида биттадан бригадалар жойлашган. Бундан ташқари “промзона”нинг омбори, бухгалтерия, ёнғин хавфсизлиги бўлинмаси ҳам шу худудда жойлашган.\nҚамоқхонада асосан икки хил тоифадаги ишчилар бор.\nБиринчи тоифадагиларга “дневальный” деб аталадилар. деб аталадилар. Улар – ошхонада, бухгалтерия, штаб, ДПНК, медсанчасть, ҳаммом, вешалак, отрядлар, бригадалар “дневальный”лари, бригадирлар ва бошқа точкаларда ишловчилар киради. Уларнинг ойлик маошлари зона бўйича энг катта маош ҳисобланади.\nЧунки бундай вазифада ишлайдиган маҳкумалар нафақат ўз вазифаларини бажаришлари керак, балким, керак пайтда муассаса раҳбарлари учун “қулоқ”лик вазифасини ҳам қойилмақом қилиб бажаришлари даркор.\nИккинчи тоифадаги ишчилар қора ишчилар деб номланиб, бундай ишчилар асосан “промзона”да оддий ишчи сифатида ишлайдилар. Зонада ўн олтита бригада бўлиб, ҳар сменада бригадалардан камида ўттиз – қирқ нафардан ортиқ маҳкумалар меҳнатга жалб этилади.\n“Промзона”даги бинолар бир-бирига уланиб қурилган бўлишига карамай, бир бригададаги маҳкумаларни бошқа бригада маҳкумалари билан бино ичида учрашиб, гаплашишларига умуман йўл қўйилмайди.\n“Промзона”да асосан иқтисодий жиноятлар содир этган, айблов ҳукмида етказилган зарар суммаси ундирилиши кўрсатилган маҳкумалар ҳамда асосан, ёшидан, соғлиғидан қатъий назар, сиёсий ва диний маҳкумалар ишлашлари мажбурийдир. Бу маҳкумаларни иш жараёнида ҳар ярим соатда бир мартадан текшириб турадилар.\n«Ваххабиты» деб кириб келарди бригадага муассаса вакиллари қўлларидаги рўйхатлари билан ва сиёсий, диний маҳкумларни текширувдан ўтказиб, чиқиб кетишади.\nРўйхатдагиларнинг ишга чиқиши ГУИН томонидан қатъий назорат қилинади. Уларни соғлиқлари бузилиб, оғир аҳволда бўлсалар ҳам мажбурий ишга чиқариладилар. Маҳкуманинг қон босими юқори бўлса, тана ҳарорати қирқ даражага етган бўлсагина, уни медицина текширувидан ўтказган шифокорнинг хулосаси билангина дардга чалинган бемор маҳкума уч кунгача ишдан озод қилиниши мумкин.\n“Промзона”да асосан қамоқхоналар ва армиялар учун махсус кийим бошлар, матраслар, ёстиқлар, клёнка қоплар, турли-туман олимпиада ва спартакиадалар қатнашчилари учун кийим-бошлар тикилади.\nМаҳкумалар «Баркамол авлод», «Умид ниҳоллари» каби кўрик-танловларга керакли нарсаларни тайёрлашда ўн саккиз соатлаб ишлашга мажбур қилинадилар. Лекин кеча-кундуз, дам олмасдан ишлаётган маҳкумаларга қўшимча озиқ-овқат, лоақал, қайнатилган сув ҳам берилмайди.\nБаъзан шартномага асосан тайёрланган матраслар ёки кўрпа, тўшакларни ичига сифатсиз пахта солингани ёки бошқа сабаблар билан яроқсизга айланган тайёр маҳсулотни буюртмачи қабул қилиб олишдан бош тортса, бу матрас, ёстиқ ва бошқа тикиб, тайёрланган буюмлар бузилиб, қайтадан тикилади. Лекин ҳафталаб қаттиқ режим билан ишлаб, бу маҳсулотларни қайтадан тайёрлангани учун маҳкумаларга қўшимча ҳақ тўланмайди.\nСиёсий ва диний маҳкумаларнинг ўта оғир ишларни килишлари эвазига тўланадиган ҳақ кўпинча бир ойга юз сўмдан бошланиб, то саккиз юз – минг сўмгача боради, холос.\nБошқа маҳкумалар билан қора рўйхатдаги маҳкумалар бир хил ишни қилишларига қарамай, бир юмушни бажарган бўлсаларда, масалан дейлик, қотиллик жинояти содир этиб қамалган маҳкумага уч минг сўм ойлик маош ёзилса, сиёсий ва диний маҳкумаларга худди ўша иш учун икки юз – уч юз сўмдан ортиқ иш ҳақи тўланмайди.\nИқтисодий жиноятларни содир этганлиги учун қамалган, ҳукмида қарзни тўлаши кўрсатилган маҳкумаларнинг ишлаб топган пулларидан маълум қисмини ҳукмдаги суммани тўлашга ушлаб қолинади.\n“Промзона”даги иш тонгги соат олтида бошланади. Соат ўн иккида ишчи маҳкумалар тушликка чиқадилар. Кундуз кунги соат учда смена алмашади. Иккинчи сменанинг кечки овқатланиши кеч соат олтига тўғри келади.\nШундан сўнг улар ярим тунгача танаффуссиз ишлайдилар. “Промзона”га ишга кириб кетилаётганда маҳкумалар назоратдан ўтказилмайди. “Жилзона”га қайтишда эса албатта кучли текширувдан ўтказадилар. Ярим тунда “промзона”дан қайтган маҳкумаларнинг ювинишлари учун «гигиена хонаси» ва «прачка» очилади. Иккинчи сменада ишлаган маҳкумаларнинг уйқуга ётишлари тунги соат бирларга тўғри келади.\nНонуштага туркумдаги маҳкумаларнинг тўлиқ чиқишларини таъминлаш мақсадида, кечки сменада ишлаган бўлишларидан қатъий назар, барча маҳкумалар тонгги соат олтида мажбурий тарзда турғизиладилар. Тўйиб ухлай олмаган маҳкумалар кун бўйи эзилиб юрадилар. Ана шундай чарчоқ ҳолатда яна “промзона”га, ишга равона бўладилар.\n“Промзона”да маҳкумаларнинг сигарет чекиш баҳонасида бироз дам оладиган жойлари – «курилька» бор. У ерда бошқа маҳкумалар соатлаб дам олиб, гаплашиб ўтиришади.\nЛекин сиёсий ва диний маҳкумаларни у ерга ўтириб, дам олишига изн бермайдилар. Бундай маҳкумаларнинг «курилька»да ўтирганларини кўришлари билан назоратчилар бор овозлари билан бақириб «Ваҳҳобийлар, “курилька”дан туринглар, тарқалинглар! Бригадага бориб, ишларингни қилинглар!» деб ҳайдаб солишади.\n“Промзона”да намозини ўқимоқчи бўлган маҳкумалар бошқа маҳкумаларани “аттачмент” турғизиб кўйиб, намозларини ўқиб оладилар.\n“Промзона”да ишчи маҳкумаларга фойдаланиш учун пичоқ, қайчи сингари қаттиқ назоратда турадиган асбоблар махсус журналга расмийлаштириб, берилади.\nСиёсий ва диний маҳкумалар ўзларига топширилган пичоқ ва қайчиларни кўз қорачиғидек асрайдилар. Чунки бу маҳкумалар имзо чекиб фойдаланишга олинган қайчи ва пичоқларни гоҳида муассасага ишлайдиган маҳкумалар ўғирлаб қўйишади ёки яшириб қўйишади.\nКейинчалик бу маҳкумаларни қамоқхона ички-тартиб қоидасини қўпол равишда бузганликда айблаб, яширин тарзда суд қилиб, озодликдан маҳрум қилиш муддатига яна икки – уч йилдан қўшиб берилади.\nНИМА, МЕНГА ҲАММА НАРСА МУМКИН ДЕБ ЎЙЛАЯПСАНМИ?!\nИшга чиққанимда мендан: “Тикувчиликдан хабарингиз борми?” – деб сўрашди. Бу касбдан хабарим йўқлигини айтгандим, қўлимга қайчи бериб қўйишди. Тикилган ёстиқлар четида осилиб қолган ипларни қирқиб, тозалашни топширишди.\nИш билан банд бўлиб ўтиргандим, бир маҳал кириб келган милиция офицери мастер Одина Рахмоновна ҳеч гапдан ҳеч гап йўқ, менга қараб ўшқира кетди: – Нима, менга ҳамма нарса мумкин деб ўйлаяпсанми?! Нега осонгина ишга ўтириб олдинг?! Нима, сен ойимтилламисан? Сенга тоза иш керакми?! – бир неча кун олдин бошимга темир чўмичи билан урмоқчи бўлган Холида Зокировани сўкиб: “Бунинг ўзи мана шунақа финтакор” – дея рапорт ёзиб топширган Одина Рахмоновна бугун менга кўзлари косасидан чиққудек бўлиб бақирарди. – Зонага келганингга ҳали ҳеч қанча бўлмасдан фитналар уюштириб юрибсан! Сенга ким ҳуқуқ берди?!\nЖим қараб турсам, бу Одина Раҳмоновна деганлари ҳали бери менга гал бермайдиган кўринади.\nШартта унинг сўзини бўлдим: – Менга тушунтириброқ гапиринг, илтимос. Қанақа фитна ҳақида гапираяпсиз? Хўш, мен қандай фитнага қўл урган эканман? Кимга ёмонлик қилибманки, мени бу қадар ҳақорат қиласиз, дўқ урасиз? – дедим сўзларимни чертиб-чертиб.\n– Холидага туҳмат қилганингга ўзим гувоҳи бўлганман. Яна қанақанги исбот керак сенга? – деди у югурик отдек пишқириб.\n– Шунақами? – жиғига тегиш учун атай кулимсирадим – Адашмасам, ўша куни “Иш жойида ҳам тинмасдан ҳамма билан уришади” деб менинг кўз ўнгимда Холида Зокировага қарши рапорт ёзиб топширган ўзингиз эдингиз, агар эгизагингиз бўлмаса. Ё ёлғонми?\n– Тур ўрнингдан! – тутақиб кетди Одина Раҳмоновна. – Сен бундай тоза ишларда ишламайсан! Сени жойинг ана – бор, ёстиқларга солинадиган пахтани сарала!\n– Бора қолинг, Мўътабархон, айтганларини қилинг… – дея пичирлади ёнгинамда ишлаётган маҳкума.\n– Менга қара, сен! Ҳой, сен нимага у билан гаплашяпсан, нимага?! – Одина Раҳмоновна мен қолиб, гап қотган маҳкумага таҳдид қила кетди. – Умринг қамоқда чириб кетишини истаяпсанми?! – Кейин ҳамма эшитсин учун тантанавор оҳангда деди: – Кимда-ким қора рўйхатга тушишни истаса бу маҳкума билан мулоқот қилади, уқдингми ҳамманг?!\nБу гапни эшитган ёнимдаги маҳкумалардан иккитаси дарҳол ўрниларидан туриб, нарига бориб ўтиришди.\n– Тур ўрнингдан, анави ахлатларни ичидан пахтасини ажрат! – яна менга қараб амр қилди Одина Раҳмоновна.\n– Туринг, маҳкума Тожибоева, бугундан бошлаб сиз ахлатларнинг ичидан пахталарни топиб, тўплаб, ёстиққа соладиганларга етказиб берасиз, – Одина Раҳмоновнанинг сўзларини тўлдирди бригадир Қўчқорова Сурайё.\n– Ахир буларнинг ичидан қандай қилиб пахта топаман? Ҳаммаси ахлат-ку? – дедим уюм-уюм бўлиб ётган ахлатларга қараб.\n– Ўша ахлатларни ичидан топасан пахтасини! – иддао қилди Одина Рахмоновна.\nЭнди билсам, қамоқхоналар, ҳарбий қисмларга ёстиқ, кўрпа ва матрасларга берган буюртмалар яхши пахталардан эмас, айнан мана шундай ахлатга аралашиб ётган увадалардан тайёрланар экан.\nҲар сафар маҳкумалар келтирилган чиқиндилардан увадаларни ажратиб олишга мажбур қилинаркан. Буниси-ку ҳали ҳолва, ахлатдан ажратиб олган увадаларни бироз бўлса-да пахтадек юмшоқроқ шаклга келтириш учун уларни оғир калтаклар билан савалаш ҳам керак. Бунинг учун эса жуда катта куч керак бўлади.\nЭнг ёмони, ахлатга аралашиб ётган увадаларни ажратиш ва савалаш жараёнида ҳисобсиз чангдан нафас олган аксарият маҳкумалар бўғма касалига дучор бўладилар. Бу ҳақда менга илгари айтганларида, ишонмагандим. Мана, энди ўзим ахлат титишга мажбурман. Чанг, тупроққа аралашиб ётган увадаларни ёстиқларга жойлаётган маҳкумалардан бири ёнимга келиб, менга ёрдамлаша бошлади.\n– Жойингга қайт, Жамила! – хитоб қилди Одина Рахмоновна, – ўзи тўпласин пахтани.\n– Одина Рахмоновна, пахта тўплаб бериш учун ҳар куни уч киши ишларди, – ботинмайгина гап бошлади Жамила отлиғ маҳкума. – Янги келган, олдин бунақа ишларда ишлаб ўрганмаган одам қандай қилиб уч киши зўрға эплайдиган ишни қилади, тушунинг ахир.\n– Менга сен ақл ўргатма. Қилади! Сенларга пахтани етказиб, ҳатто, савалаб ҳам беради. Агар уддасидан чиқмаса, унда яна изоляторга равона бўлади, – писанда қилди қонун ҳимоячиси формасини эгнига илиб олган мастер. – Нима, унга раҳминг келяптими? У билан битта камерада ётгинг келиб қолдими?\n– Одина Раҳмоновна, бир бошга бир ўлим. Нима, бизни икки марта ўлдирармидингиз? – Жамила ҳам ўз сўзини бермайдиганлардан чиқиб қолди. – Майли, билганингизни қилинг, менга барибир. Буни ўзингиз ҳам жуда ҳам яхши биласиз.\nСўзини тугатар-тугатмас, ишга киришиб кетган Жамила энгашиб: “Сиз номига ишлайверинг, мен ўзим тез-тез йиғиб бераман пахталарни” – дея шивирлаб қўйди менга.\nОрадан ўн беш – йигирма дақиқалар чамаси вақт ўтгач, Нигора исмли диний эътиқоди учун қамалган маҳкума ёнимизга келиб қўшилди. Шундай қилиб уч кишилашиб ахлатлар орасидан увадаларни топиб, тўплай бошладик.\nКун бўйи мана шундай чанг тўзонли ахлатлар орасида ишлаганим сабабли, уст-бошим тупроқдан яғири чиқиб кетганди. “Жилзона”га қайтганимда яғирим чиқиб кетгани учун, дарҳол ювиниш учун кетдим. Шундай ҳолда бир неча кун ишладим.\nPowered by WordPress | Theme Designed by: http://www.r4idiscountfr.com/categories/R4-3DS/ | Thanks to r43dsxlfrs, http://www.r43dsxlfrs.com/ and nintendo 3ds xl


Худонинг сўзи 85 — Dilkashradio.com\nХудонинг сўзи 85\nАссалому алайкум азиз радио тингловчи мухлислар. Яна сиз қадрли тингловчиларимиз билан радиомиз қаршисида соғ-омон учрашиб турганимиздан бағоят миннатдормиз. Азизлар, “Дилкаш” радиоси яна эфирда.\nАзиз биродарлар, ҳаворий Павлус Римликларга китобининг 1 боби 18 оятида шундай деб айтади: “Ноҳақлик қилиб ҳақиқатни оёқ ости қилаётган барча бетавфиқ ва фосиқ инсонларга кўкдан Худонинг ғазаби тўкилишга тайёр”. Бундан ташқари, яна Римликларга китобининг 5 боби 9 оятини ҳам биргаликда ўқиб кўрсак:\n“Демак, агар биз энди Масиҳнинг тўкилган қони туфайли оқланган бўлсак, Унинг соясида Худо ғазабидан қутулишимиз янада аниқроқдир”. Ҳар қандай ноҳақликка бўладиган Худонинг ғазаби бу — табиий нарсадир. Худога қарши қилинган гуноҳ қурбонлик эвазига кечирилиши керак.\nАна шу келтирилган қурбонлик инсондаги Худога қарши содир этилган гуноҳни ўрнини босади. Аслида гуноҳни ўрнини босолмайди, деб айтишимиз мумкин. Лекин Худованд, инсонлар шундай йўл билан бўлса-да, Худога яқинлашишларига рухсат берди.\nБундан ташқари, Худованд инсонларга яна бир ажойиб имконият яратиб беди. У Ўзининг Ўғли Раббимиз Исо Масиҳни қурбонликка бағишлади, токи инсонлар доимо Худованд учун қурбонлик келтириб юришмаслиги учун.\nАна шу Раббимиз Исо Масиҳ томонидан келтирилган бир марталик қурбонлик бутун инсонят тарихидаги содир бўлаётган гуноҳлар учун аталган эди. Энди инсонлар қон чиқариб, Худо учун қурбонлик келтиришлари шарт эмас.\nБунинги ўрнига ҳар бир инсон Худованд олдида содир этган барча гуноҳлари учун кечирим сўраб тавба қилсалар ва Раб Исони ўзимнинг Қутқарувчим, деб юрагига қабул қилсалар бас.\nШунинг ўзи катта қурбонлик деб саналади. Худованд инсонлар содир этган ва келажакда содир этишлари керак бўлган барча гуноҳлар учун Исо Масиҳни хочда азоб чекишига ва ўлиб уч кундан кейин тирилишига рухсат берди. Азиз биродарлар, агар оддий қилиб тушунтирадиган бўлсак, айниқса ҳозирги кунда инсонлар орасида бир гап жуда катта аҳамиятга эга бўлиб турибди.\nЯъни, кимдир содир этган жиноят учун ҳеч ким жавоб беришни истамайди. Шу инсоннинг ўзи жавоб берсин деган гап. Худди шу каби биз инсонлар томонимиздан содир этилган гуноҳ жинояти учун Раббимиз Худонинг олдида жавоб бергани ёдимиздан чиқмасин.\nАзизлар, агар сизлар бизга мактуб йўллашни хоҳлаётган бўлсангиз, ўзимизнинг электрон манзилимизни сизларга эслатиб ўтмоқчиман. Марҳамат: dilkash@najot.com Мактубларингизни кутиб қоламиз. Яна радиомиз тўлқинларида учрашгунча хайр, саломат бўлинг.\nХудонинг сўзи 114


ЎзА - Инсон қадри улуғланаётган юртимизга кўз тегмасин\n22.08.2018 13:45 Чоп этиш версияси\nМамлакатимизда Қурбон ҳайити катта байрам сифатида нишонланмоқда. Жойларда сайиллар ташкил қилиниб, беморлар, кам таъминланган, ижтимоий ҳимояга муҳтож инсонларни йўқлаш каби эзгу ишлар давом этмоқда. Қурбон ҳайити муносабати билан дам олиш кунлари белгиланганлиги юртдошларимизни беҳад мамнун қилди.\n– Саксон ёшни қоралаяпман, – дейди Марҳамат туманидаги Етти Ўқчи маҳалласида яшовчи меҳнат фахрийси Тоштемир ота Қаюмов. – Кеча Қурбон ҳайити намозини ўқидик. Масжидда намозхонларга яратилган шароитларни кўриб, беихтиёр кўзимга ёш келди. Хаёлимда ҳайит намозлари ўқилиши таъқиқланган собиқ шўро давридаги одамларнинг саргардон бўлган йиллари гавдаланди. Адашмасам, 1984 йилнинг декабри эди. Одамлар ҳайит намозини ўқиш учун “Миришкор ота қабристони” этагида жойлашган масжидга ошиқарди. Мен ҳам ўғилларим ҳамроҳлигида ўша масжидга бордим. Масжид атрофи одамлар билан тўла, милиция ходимлари ҳеч кимни ичкарига қўймаётган эди. Бот-бот “Ҳайит намози ўқилмайди, уй-уйларингга тарқалинглар”, деган буйруқ берилади. Одамлар ортга чекинмас, дақиқа сари кўпайишда давом этарди. Барибир рухсат берилмади. Шунда қишлоқ оқсоқоллари маслаҳатлашиб, намозни масжид ёнидаги далада ўқиймиз дейишди. Ўшанда икки минг чоғли одам ҳайит намозини ёмғир остида ўқидик.\nЯратганга беадад шукрлар бўлсинки, бугун ибодат қилишимиз учун ҳеч қандай тўсиқ йўқ. Масжидларимизда зарур шароитлар яратилган. Бу албатта, истиқлол шарофатидан. Илоҳим, тинч-осойишта, инсонлар қадри улуғланаётган юртимизга кўз тегмасин.


Ўзбекистонда 10 августдан 1876 та мактаб ярмаркаси ўз ишини бошлайди\n21:47 / 06.08.2015\nЎзбекистон бўйлаб 10 августдан 1876 та мактаб ярмаркаси ўз ишини бошлайди. Бу ярмаркаларда ўқув йили учун зарур барча ашёларни сотиб олиш мумкин бўлади, деб хабар бермоқда Uzbekistan Today ахборот агентлиги.\nАҳолига қулайлик яратиш мақсадида 970 та ярмарка умумий ўрта мактабларда, 232 таси академик лицей ва касб-ҳунар коллежларида, 398 таси аҳоли пунктларининг гавжум жойларида, 276 таси йирик савдо нуқталари ҳудудида ташкил этилади. Бундан ташқари, август ойи давомида 130 та кўчма автодўконлар фаолият юритади. Бу кўчма дўконлар тоғ ва дашт аҳоли пунктларидаги аҳолига хизмат кўрсатади.\nРасталардан 26 та номдаги ўқув қуроллари ва маҳсулотларини сотиб олиш мумкин бўлади. Шунингдек, мактаб бозорларида болалар пойафзали, кундалик кийимлар ва спорт кийимлари сотилади. Кўпчилик маҳсулотлар Ўзбекистонда ишлаб чиқарилган.\nАҳолига қулайлик яратиш мақсадида мактаб бозорлари ҳудудида тўлов терминаллари амал қилади. Бунинг эвазига маҳсулотларни нақд пул билан бир қаторда пластик тўлов карталари (узкарт, виза, онлайн) ёрдамида олиш мумкин бўлади.


Шўролар даврида бир фантастик фильм бўларди. Ерликлар яхши ўзга сайёраликларга ёмон сайёрадошлари устидан ғалаба қозонишига ёрдам бериши ҳақида эди бу фильм. Ўша фильмдаги «Биз сизни бахтиёр қиламиз», деган машҳур сўзлар эсда қолган.\nЁмон қаҳрамонлар ижобийларини манқуртларга, ўзларига сўзсиз бўйсунувчи зомбисимон махлуқларга айлантираётганида шу сўзларни тинимсиз айтиб турганини кўриб, бу ҳаракатларнинг мазмунини тушунмай, мафтун бўлиб томоша қилганмиз.\nБу психологик таъсир усулининг қандай самара беришини кейинчалик англаб етдик. Инсонга ҳар доим бир гапни айтиб, сен шундайсан, деяверилса, унинг ўзи ҳам шу гапларга чин дилдан ишониб, ўзлигини йўқотар, миясига нима қўйилса, ўшандай шахсга айланиб қолар экан.\nБугун Ўзбекистон телеканалларини кўрсангиз, моҳиятан ҳаммаси «Биз сизни бахтиёр қиламиз»га ўхшаш фундаментал асосда фаолият юритишига гувоҳ бўламиз. Йигирма беш йиллик бу фаолият халқнинг аксарият қисмининг ўзлигини, қадр-қимматини, эркин фикрлаш қудратини йўққа чиқаришига етарли бўлди, деб бемалол айтиш мумкин.\nЧунки Ўзбекистонда бугун исталган одамга микрофон тутинг, йил бўйи даладан бери келмаса-да, косаси оқармаган Қўчқор акалар ҳам, тани темирдан бўлмаса-да, турмуш қийинчиликларидан тўйиб, бундан кўра ўлим кетганим яхши эди, деяётган Аломатхонлар ҳам «фаровон ҳаётдан шукроналик туйиб» юрганини айтади, десак ишонаверинг.\nАхборот бермайдиган «Ахборот»лар\nЯнгиликлар дастурлари ҳар қандай жиддий телеканаллар юзини кўрсатадиган кўзгу ҳисобланади. Шунинг учун улар дунёда ҳатто сўнгги сонияларда рўй берган воқеа-ҳодисалар ҳақида бошқалардан кўра тезроқ, батафсилроқ хабарлар бериш ҳаракатида бўлади.\nАфсуски, Ўзбекистоннинг бошқа телеканалларини айтмай қўя қолайлик, энг асосийлари ҳам халққа дунёнинг, ҳатто ўз мамлакатининг муҳим янгиликларини етказишни ўзининг асосий вазифалари сирасидан чиқариб ташлаганига кўп йиллар бўлди.\nБугун Ўзбекистон телеканаллари янгиликлар дастурларининг формати алмисоқдан қолган, замонавийликдан анча йироқ бир алфозда. На эътиборни тортади, на фойдали.\nМана ўша формат. Янгиликлар дастури давлат раҳбарининг биров билан учрашгани ёки қарор қабул қилгани ҳақидаги янгилик билан бошланади. Агар президент ўша куни ТВда кўрсатадиган бирор иш қилмаган бўлса, дастур парламент фаолиятига доир қандайдир хабар билан очилади.\nШу хабарлар ҳам умумий гаплардан нарига ўтмайди. Агар ўша куни дунёнинг бир четини сув олиб, инсоният ҳаёти хавф остида қолмайдими, телеканалларга фарқи йўқ. Форматдан чиқиш мумкин эмас.\nБу «асосий янгилик»лар тугагандан сўнг, албатта, «мамлакатимиз иқтисодиётининг жадал тараққиётини, фаровон ва тинч-осойишта ҳаётимизни яққол намоён этадиган» лавҳаларга ўрин берилади.\n«Жаннатдан дарак»лардан сўнг дунё хабарларига ўтилади. Энди бу ёғи ёки қизиқарли ҳаётий воқеалар, ёки турли фалокатлар ҳақидаги лавҳалардан иборат бўлади. Гўёки жаннат ва дўзах ўртасидаги конрастга гувоҳ бўласиз.\nМасалан, Ўзбекистонлик мардикорлар минган автобус Россия ёки Қозоғистонда аварияга учраб, қанчадир ҳамюртимиз ўлгани айтилмайди, аммо бошқа қайсидир мамлакатда автоҳалокат содир бўлиб, бир-икки одам ўлса, албатта, ЎзТВ бундан сизни хабардор қилади.\nДунёнинг дўзахини кўриб, юртимиздаги «фаровонлик ва тинчлик»ка шукроналик айтаётган пайтингизда яна битта «жаннатдан дарак»ни томоша қиласиз, шу билан кўнглингиз жойига тушиб, янгиликлар дастури тугайди.\nМаҳаллий телеканалларнинг янгиликлар дастурлари нега бундай бир қолипда? Уларга эски пўстини ташлаб, янги форматга ўтишига нима тўсқинлик қиляпти? Бу саволларга жавобларни Ўзбекистон телеканалларининг «отахонлари» қачон очиқлайди?\n«Заряди» тафаккурни мажруҳ қиладиган ток-шоулар\nБугун Ўзбекистон телеканалларида ҳам ток-шоулар модада. Қайси каналга бураманг, албатта, ўз ток-шоуси бор.\nМамлакат бўйича энг асосий ток-шоу «Ўзбекистон» телеканалида эфирга узатиладиган «Муносабат». Бошловчиси халқ машҳур мультфильм қаҳрамони номи билан Қундуз амаки деб атайдиган Қуддус Аъзамов.\nЎзбекистон исталган соҳада эришган «улкан ва мислсиз ютуқлар» бўладими, юртимиздаги «беқиёс демократик ва ҳуқуқий ўзгаришлар» бўладими, ҳаммасини шу ток-шоудан топасиз.\nТадбиркорларимизга яратиб берилаётган «дунёда муқобили йўқ шарт-шароитлар» ҳақида билиб олмоқчимисиз, «Муносабат»ни кўринг. «Энг эркин ва холис матбуот» қайси давлатда эканига қизиқасизми, «Муносабат»ни томоша қилинг.\nТерроризм, экстремизм, оммавий маданият нима эканини билмоқчимисиз, марҳамат, Қуддус амаки бу борада сизга беминнат ёрдам беради.\nБаъзан бу кўрсатувни кўргандан кейин «бу маддоҳлар, лофчилар даврасими ёки мақтанчоқлар клубими», деб ўйлаб қоласиз. Тўғрисини айтганда, «Муносабат» кўрсатувида «қўйилган пахталар» тонналаб бўлса керак, халқ минг машаққат билан етиштирган пахта мана қаёққа кетяпти, деган хаёлга ҳам боради баъзан одам.\nЎзбекистон ТВсини шарҳлаган бир лавҳамизда «Муносабат» ток-шоуси ҳақида: «Тўғриси, бу кўрсатув «Ким кўп мақтанади» конкурсига ўхшади. Бири спорт жиҳозлари ишлаб чиқариш билан мақтанса, бошқаси гўзаллик салони очгани, келинлар либослари ижарасини йўлга қўйгани, ўқув марказлари ташкил этгани, ҳозир қанчадир ёшни иш билан таъминлагани, қанча шогирди алоҳида тадбиркорлик фаолиятини йўлга қўйганини айтиб мақтанди», деб ёзган эдик.\nБошқа каналлардаги ток-шоулар ҳам Қундуз амакининг эртакларидан қолишмайди. Мавзулар ҳам майда-чуйда – ёшларнинг ҳуқуқий маданияти ошириш, қайнона-келин можароси, оилада ким устун бўлиши керак ва ҳоказолар.\nЭнг афсусланарлиси, ҳеч қайсисида халқнинг ғам-ташвиши, уни қийнаётган муаммолар, уларнинг ечимлари тўғрисида бир оғиз гапирилмайди. Ҳаммаси умумий гаплар, маддоҳлик, мақтанчоқлик, ҳукумат манфаатининг тарғибот-ташвиқоти.\nМана шундай кўрсатувларни кўриб, бу ток-шоулар аслида халқнинг тафаккурини фалажлаш ниятида намойиш этилмаяптимикин, деган хаёл ўтади кишининг кўнглидан.\nҚабристон сукунати кунлари\n27 август куни президент Ислом Каримовнинг оғир касалликка чалингани ҳақида пайдо бўлган хабарлар ортидан Ўзбекистон телеканаллари ҳам неча кунлар «инсульт» бўлмаса-да, шунга яқин бир дардга дучор бўлди, деб бемалол айтиш мумкин.\nХалқ, мамлакат учун энг критик бўлган ана шу кунларда ЎзТВ ўзининг қанчалик нотавон эканлигини яна бир бор намойиш этди, аммо «юзи қизармади».\n«2 сентябрь тунига яқин, давлат раҳбарининг вафот этгани расман айтилгунига қадар Ўзбекистон халқи мамлакатнинг шу пайтгача абадий деб билган президентининг на ўлик, на тириклигини билди. Билса ҳам миш-мишлардан, Интернетдаги мустақил манбалардан билди», деб ёзган эдик ўша кунлардаги шарҳимизда.\nХалқ бир неча кун мавҳумликда қолди. ТВ эса у истаётган, кўришни, эшитишни хоҳлаган бирорта лавҳа, хабарни бера олмади.\nТВнинг бу сассизлиги кўпчиликни ғазабга келтирди. Фейсбук фойдаланувчиларидан бири: «Ўзбекистон ТЕЛЕВИДЕНИЕси ўзбек халқига энг сўнгги янгиликларни айтолмаса, нима номаъқул еб ўтирибди? … Қачонгача қўрқасан? Қачонгача оғзингга мум солиб ўтирасан? … Йўқ, сен қўрқасан! Ўз соянгдан қўрқасан! Сен хато қилишдан қўрқасан! Сен доим қўрқиб яшадинг!» деб ёзишгача борди ўша кунларда.\nПрезидент вафоти муносабати билан мотам эълон қилинган 3 кун давомида эса Ўзбекистон телевидениеси совет давридаги энг «гуллаган» даврига қайтгандек бўлди. 3 кун халқ ТВ орқали ахборот олиш имкониятидан маҳрум қилиниб, фақат ғижжагу танбурнинг минғир-минғирини тинглашга маҳкум этилди.\nШундан бери айримлар ЎзТВни совет телевидениесининг инкарнациядан кейинги, яъни ўлимидан сўнг руҳи бошқа танага кўчган кўриниши деб била бошлади.\nТВда сайлов имитацияси\n«Буюк раҳнамо»дан кейин Ўзбекистон тарихидаги илк янги президент сайловини мамлакат телевидениеси олдинги сайловлардан фарқли ёритишига, тўғриси, деярли ҳеч ким ишонгани йўқ. ТВмиз эса бу ишончсизликни тўла оқлади.\nСайловолди кампанияси Марказий сайлов комиссияси тимсолида ҳукумат белгилаб берган сценарийга тўлиқ амал қилинган ҳолда ёритилди.\n«Аввалги сайловларни ёритиш, бу мавзуда таҳлилий кўрсатувлар тайёрлаш тажрибасидан келиб чиқилса, ўзбек телеканалларининг ўзини бундай тутаётганида ҳеч қандай янгилик йўқ», деб ёзган эдик бу ҳақда ўз вақтида.\nЎзТВда сайлов ҳақида сон-саноқсиз кўрсатувлар намойиш этилди. Лекин бирортасида номзодларнинг сайловолди дастурлари ўзаро муқояса қилиниб таҳлил этилгани йўқ, баҳо берилгани йўқ.\nСайловга бағишлаб тайёрланган давра суҳбатлари, интервьюларда эса «Ўзбекистонда очиқ-ошкора, демократик сайлов ўтказиш тизими»нинг дунёда энг яхшилардан экани тўғрисидаги гап-сўзлардан бошқа бирор мулоҳаза юритилмади.\nНомзодлар ҳақида, улар президент бўлса, мамлакатни нималар кутиши ҳақида халқни мулоҳазага, фикрлашга чорлайдиган бирорта лавҳа эфирга узатилмади.\nБир сўз билан айтганда, сайловолди кампанияси даврида Ўзбекистон телеканаллари ҳукуматнинг сайлов имитациясида ўзига хос ролни ўйнаб берди, холос.\nТВда қачон ўзгариш бўлади?\nЎрисларда «не рыба, не мясо» деган ибора бор. Ўзбекчага буни «на ўлик, на тирик» деб таржима қилса, тўғрироқ бўлса керак.\nЎзбекистон телеканаллари бугун ана шундай на ўлик, на тирик бир ҳолатдадир. Уни бу аморф ҳолатдан чиқариш мумкинми?\nСўнгги вақтларда эркин матбуотда ЎзТВнинг фаолияти қаттиқ танқид қилиб келиняпти. Уни бошқараётган шахслар шаънига ҳам аччиқ гаплар айтиляпти. Шахсларга оид маълумотлар қанчалик тўғри ёки нотўғри эканига баҳо бериш ниятимиз йўқ. Аммо ТВ фаолиятига оид гапларнинг аксарияти ҳақиқат эканига шубҳа йўқ.\nЯнги президент Шавкат Мирзиёевнинг давлат бошлиғи сифатидаги дастлабки қадамлари йиллар давомида ижобий ўзгаришлар кутиб яшаган халқ кўнглида некбинлик уйғотмоқда. Бу қадамлар эртанги кунга ишончни қандайдир тиклагандек таассурот уйғотаётир.\nСўнгги кунларда президент олимлар билан учрашди, тиббиёт ходимлари билан учрашди. Уларнинг фаолиятига доир яхши ўзгаришларни ваъда қилди.\nБошқа соҳа вакиллари ҳам президент улар билан учрашиб, дардини тинглаб, умидбахш кунлар ҳақида гапиришини интиқлик билан кутяпти.\nКўпчилик қатори журналистлар кўнглида ҳам ижобий ўзгаришлар бўлишига умид пайдо бўлган. Бизга қачон навбат келар экан, президент журналистларнинг ер қадар пасайган обрўсини тиклашга йўл очадиган қандай ҳаракатларни амалга оширар экан, деган савол қийнамоқда уларни.\nБир нарса ҳақиқат: Ўзбекистон телевидениеси ва босма нашрлари учун чинакам эркинлик ва демократия сари йўл очиш фақат ва фақат давлат раҳбарининг сиёсий иродасига боғлиқ!\ndata-title="Ўзбекистон ТВси: «Биз сизни бахтиёр қиламиз»" data-description="Шўролар даврида бир фантастик фильм бўларди. Ерликлар яхши ўзга сайёраликларга ёмон сайёрадошлари устидан ғалаба қозонишига ёрдам бериши ҳақида эди ..." data-image="https://eltuz.com/wp-content/uploads/2016/09/rasm1826.jpg" data-url="https://eltuz.com/asosiy-mavzular/198356/" data-services="facebook,odnoklassniki,twitter,telegram" data-counter="ig">\nБизда бугундан совуқроқ кузак шамоли бошланди. Мен каби совуққа юпқа одамлар енги узун кўйлак кийиб олдик. Бир бошдан ҳосилларни ...\nЎзбекистон ғалла етиштириш учун Россиядан ер ижарага олмоқчи\nЎзбекистон Россиядан 1 миллион гектар ерни ижарага олишга ҳаракат қилмоқда, бу 2,5 миллион тонна ғалла олиш имконини яратади, дея ...


Бугунги кунда коронавирус аниқланиши ҳоллари бўйича энг катта кўрсаткичлар Қозоғистонда кузатилмоқда. Мамлакатимизда 1735 одам касалликка чалингани маълум бўлди. Ўзбекистонда вазият анча яхши, бу ерда COVID-19 юққани тасдиқланган сони 1565 ни ташкил қилади. Шуни ҳам айтиш керакки, республикада карантин муддати узайтирилиши айтилди.\n«2020 йил 20 апрелгача Республика махсус комиссияси томонидан жорий этилган чеклов чоралари (карантин), шунингдек, касаллик тарқалиб кетишига қарши кўрилаётган кучайтирилган чора тадбирлар 2020 йил 10 майгача узайтирилади», - дейилади расмий баёнотда.\nМазкур мамлакатда касаллик тарқалиш суръатларининг кескин камайиши аҳолининг интизомлилиги билан изоҳланмоқда. Бир қанча манбалар тарқатган маълумотга кўра, энг юқори даражада ўзини ўзи чеклаш ҳоллари пойтахт Тошкентда кузатилмоқда.\nШу билан бирга мамлакат раҳбарияти ҳам самарали иш кўрмоқда. Шундай чоралардан бири – эндиликда коронавирус тарқалиши олдини олиш учун республика комиссияси қарорига кўра, Ўзбекистонда такси ҳайдовчилари ҳам махсус кийим, тиббиёт қўлқоплари ва ниқобларидан фойдаланиши шарт.\nҚирғизистонда ҳам етарлича ижобий манзара кузатилмоқда. Бу мамлакатда COVID-19 568 одамда тасдиқланди. Беморларнинг деярли ярми – 201 нафари шифохонадан чиқарилди. Соғлиқни сақлаш вазири ўринбосари Нурбўлўт Усенбаевнинг айтишича, Қирғизистонда коронавирус билан кураш авж чўққиси 20-24 апрелларда давом этади. Унинг таъкидлашича, вазирликда энг кучли мутахассислар ва олимлардан иборат махсус гуруҳ иш юритмоқда.\n«Улар жаҳонда ва Қирғизистон Республикасида эпидемия параметрларини кузатиб туришибди», деди Нурбўлўт Усенбаев.\nУ фуқароларга изоляция, ижтимоий масофа сақлаш касаллик тарқалиши олдини олишга хизмат қилишини эслатди.\nТаъкидлаш жоизки, Тожикистон ва Туркманистонда коронавирус юқтириш ҳоллари кузатилмади.


Ўзбекистонда эркаклар кўпми ёки аёллар\nTASHKENT. Kazinform – ЎР Давлат статистика қўмитаси маълумотларига кўра, 1991 йилда республикада доимий яшовчи аҳолининг 50,6 фоизини аёллар ташкил этган, деб хабар беради Kazinform қўмитанинг расмий Telegram-каналига таяниб.\nЎзбекистонда коронавирус юқтириш ҳолатларининг кунлик кўрсаткичи кескин ошди\nTASHKENT. Kazinform – Ўзбекистонда бир кунда 604 кишида коронавирус аниқланди, деб хабар беради Kazinform ЎР ССВга таяниб.\nNUR-SULTAN. Kazinform – COVID-19 дунё бўйлаб тарқалишда давом этмоқда: деярли 200 та давлатда 300 млндан ортиқ тасдиқланган коронавирус ҳолатлари ва 5 млндан ортиқ ўлим ҳолатлари қайд этилган. Мутахассислар сўнгги икки ҳафта ичида касаллик ҳолатларининг кескин ўсишини «омикрон» штаммини юқтиришнинг юқори даражаси билан боғлашмоқда, деб хабар беради Kazinform.\nАҚШда жарроҳлар одамга чўчқанинг юрагини қўйишди\nNUR-SULTAN. Kazinform – АҚШда 57 ёшли беморга генетик модификацияланган чўчқанинг юраги имплантация қилинди. Жарроҳларнинг сўзларига кўра, трансплантация қилинганидан 3 кун ўтиб, юрак нормал ишламоқда, бемор эса ўзини яхши ҳис қилмоқда, деб хабар беради dw.com нашри.\nNUR-SULTAN. Kazinform - Европа парламенти спикери Давид Сассоли 11 январ куни эрта тонгда вафот этди, деб хабар беради Kazinform dw.com нашрига таяниб.


Болаларда Ватанга муҳаббат уйғотишнинг\nэнг яхши воситаси оталарнинг\nБугун мен учун унутилмас кун. Негаки янги иш бошлаган мактабимда илк дарсимни ўтаман. Аъло кайфият ва бир олам ўй-хаёллар билан кўчада турганимда ёнимга “Спарк” автомашинаси келиб тўхтади. Манзилимиз бир экан, машинанинг олд ўриндиғига ўтирган ҳам эдимки, орқа ўриндиқдан “Ассалому алайкум” деган овоз эшитилди. Саломга алик олиб, орқамга ўгирилсам, ўн тўрт-ўн беш ёшлардаги бола экан. Йўлда кета туриб, машина ойнасига ўрнатилган давлат байроғи эътиборимни тортди.\n– Ватанпавар экансиз-да,-дедим баёроққа ишора қилиб.\n– Ҳа, албатта, – деди ҳайдовчи мақтовимдан ҳузурланиб.\nКейин ватанпарвалик, юртга содиқлик тўғрисида бир нималарни тўхтовсиз гапираркан, чорраҳада қизил чироқ ёниб турган бўлса-да, ғизиллаганча ўтиб кетди.\nПиёдалар ўтиш жойига яқинлашганимизда бир кекса онахон қўлида катта сумка билан йўлни кесиб ўтолмай турган экан.\nҲайдовчи унга йўл бериб машинани тўхтатади, деб ўйлаган эдим. Лекин ундай бўлмади. Тўхтамасдан ўтиб кетди. Шу маҳал орқада ўтирган боланинг овози эшитилди:\n– Ака, машинани тўхтатиб юборинг.\nҲайдовчи “Нима гап, тинчликми? Ҳали манзилимизга бор-ку!” деганича, машинани йўл четида тўхтатди. Бола эса машинадан тушиб, орқага қараб югурди. Пиёдалар ўтиш жойида турган онахоннинг сумкасини кўтариб, унга ёрдам берди. Йўл бермасдан келаётган машиналарни тўхтатди. Тўғриси, таъсирланиб кетдим. Болага меҳрим ортди.\n– Баракалла, отангга раҳмат! – дедим у қайтиб келиб машинага ўтирганидан сўнг.\n– Шунақа ниятинг бор экан, папкангни олиб кетмайсанми, вақтимни оляпсан, – деди ҳайдовчи тўнғиллаб.\nУнинг бу гапига чидаб туролмадим:\n– Ука, машинасига давлат байроғини илиб олган билан одам ватанпарвар бўлиб қолмайди. Шунга яраша йўл ҳаракати қоидаларига риоя қилсангиз ажойиб иш бўларди, – дедим, – боя қизил чироқдан ўтиб кетдингиз, ахир ватанпарварликка мамлакатимиз қонунларга риоя қилиш, бошқаларни ҳаётини ўйин билмаслик ҳам киради.\n– Аризимаган ҳаракатим учун пашшадан фил ясаманг, ака. Байроқ тагида ўтириб, қонун бузаётган “каттакон”лар қанча?\n– Ҳар ким ўзи учун жавоб бериши керак. Сиз у қонунни бузяпти, бу порахўр, дея ўзингиз ҳам қонунни бузиб турсангиз, қачон адолат бўлади? Ватанпарвалик қаерда қолади?\n– Ҳе, ака, қўйинг фалсафа сўқиманг...\nЎттиз ёшлардаги бу ҳайдовчи билан гап талашиш бефойда эди. Мактаб етганимда орқа ўриндиқдаги бола ҳам машинадан тушди.\n– Шу мактабда ўқийсанми, жиян?\n– Ҳа, еттинчи синфда ўқийман.\n– Ие, шу синфда биринчи дарсимни ўтаман. Исминг нима?\nДиректор ўринбосари билан синфга кирган заҳоти Азаматни изладим. У иккинчи қатордаги биринчи партада ўтирган экан. Директор ўринбосари мени тарих ўқитувчиси деб таништирди. Бироздан кейин дарсни бошладим.\nЎқувчилар дафтарига мавзуни ёзишди. Бироқ Азаматнинг олдида дафтар йўқлигини кўриб сабабини сўрадим.\n– Танаффусда сотиб оламан, устоз, – деди ерга қараб.\n– Унинг дафтари ҳам бор устоз, – деди синф етакчиси. – Кеча синф раҳбаримиз ҳаммамиз учун бир хил дафтар олиб келганди. Унинг пулини бугун йиғиб беришимиз керак. Азаматга дафтарни берсам олмади. Нимага олмайсан десам, дафтар муқовасида байроқни расми бор экан, – деди.\n– Эрталаб яхши бола кўрингандинг. Нега мавзуни ёзмайсан, дафтар муқовасида байроқнинг расми бўлса, нима қилибди. Қара, чиройли турибди. Ёки пулинг йўқми?\n– Йўқ, устоз, пулим бор. Бироқ ўзим бошқа дафтар оламан.\n– Устоз, чунки дафтаримиз тўлганидан сўнг керак бўлмай қолади. Аксарият ҳолларда, у чиқиндига ташланади ёки бошқа нарсаларга ишлатиб юборамиз. Мен давлатимиз рамзи туширилган байроқнинг бундай ҳолда қолмаслигини истайман. Шу сабабли ҳам дафтарни олишни истамадим...\nСинфга жимлик чўкди. Азамат ўз зеҳни билан ҳаммамизни лол қолдирганди.


Қувонарли жиҳати, йил давомида битта ўғрилик содир бўлди, холос, бошқа биронта жиноят ёинки ҳуқуқбузарликка йўл қўйилмади.\n– Чанглоқ қишлоғида қурилаётган иморатнинг қурилиш материаллари ўғирлангани ҳақида хабар топганим заҳоти воқеа жойига етиб бордим, – дейди майор У. Ҳақназаров. – Суриштирувлардан сўнг ўғри шу қишлоқдан эканига шубҳа қолмади. Чунки қурилиш ашёлари арава ёки машинада эмас, қўлда кўтариб кетилганди. Шубҳам тўғри чиқди. Шу қишлоқда яшовчи Ю. С. ҳам уй қураётган экан, қурилиш материаллари етмагани учун ўғрилик қилгани маълум бўлди. Маҳалла фуқаролар йиғинида унинг қилмиши муҳокама қилинди. Фаоллар унга танбеҳ беришди, суд томонидан эса жарима солинди.\nМаҳалла фуқаролар йиғини таркибидаги 4 та қишлоқнинг ҳаммаси вилоятнинг энг чекка қисмида жойлашган. Ҳудудда яшаётган 6 мингдан ортиқ аҳолининг асосий қисми чорвачилик, боғдорчилик ва деҳқончилик билан шуғулланади. Қиш ойларида кўпчилик бекор қолиб, уй юмушлари билан шуғулланади, чорва молларини боқади.\n– Одамларимиз ёзда ишлаб, қишда асосан дам олишга кўникиб кетишган, – дейди маҳалла фуқаролар йиғини раиси Ўрозбой Мирзаев. – Бу пайтда кўчабошилар, қишлоқлардаги кексалар ҳар бир хонадондан бохабар бўлишади. Ким нима билан шуғулланяпти, кимни қандай муаммо қийнаяпти? Ҳамма хабар фуқаролар йиғинига келиб туради. Кейин имкони борича масалани ўзимиз ҳал этишга киришамиз.\nҲозирги кунда туман ЁХБ томонидан инспекторлар келиб, ёнғин хавфсизлиги қоидалари бўйича суҳбатлар ўтказишяпти. Пайшанба куни ўтказиладиган «Ҳуқуқбузарликлар профилактикаси куни» тадбирларида вилоят ҳамда туман ички ишлар органлари масъул ходимлари аҳоли билан учрашувлар уюштиряпти. Охирги йиғилишимиз экстремистик оқимлар ва уларнинг жирканч ишлари ҳақида бўлди. Гарчи қишлоғимиз аҳли орасида экстремистик оқимлар таъсирига тушиб қолиб, рўйхатга олинган шахслар бўлмаса-да, фуқароларни огоҳлантириб туриш керак, албатта.\n«Сангардак» шаршарасини эшитмаганлар кам бўлса керак. Бу ерга, айниқса, ёз ойларида келиб-кетувчилар кўпаяди. Бу пайтда профилактика инспекторининг масъулияти янада ошади. Чунки улар орасида ғараз ниятли кишилар йўқ деб, ҳеч ким кафолат бера олмайди.\n– Шунинг учун ҳам аҳолини доимо ҳушёр бўлишга чақирамиз, – дея суҳбатга қўшилади профилактика катта инспектори. – Ҳудудимизга тоғнинг мусаффо ҳавосидан, зилол сувларидан баҳраманд бўлиш, бетакрор шаршарани томоша қилиш учун республикамизнинг турли бурчакларидан кўплаб саёҳатчилар келишади. Уларнинг хавфсизлигини таъминлаш билан бирга, ножўя ишларга қўл урмасликлари учун ҳам ҳушёр турамиз.\nМаҳалла фуқаролар йиғини гузарининг бугунги қиёфаси шаҳарчалардан қолишмайди. Янги қурилган мажмуада маҳалла фуқаролар йиғини хоналари, профилактика инспекторининг хизмат хонаси, сартарошхона, банк филиали, дорихона жойлашган. Айниқса, ҳашамдор тўйхона қишлоқ ҳуснини янада очиб юборган. Қишлоқларда, ҳатто туман марказларида ҳам камдан-кам учрайдиган амфитеатрни кўриб ҳавас қиласиз. Бу ерда вилоят маркази ва пойтахтдан санъаткорлар келиб, концерт дастурлари билан қишлоқ аҳлини хушнуд этишмоқда.\nМаҳалла фаоллари доимо профилактика инспектори билан ҳамкорликда иш олиб боришади. Бирор оилада муаммо туғилса, жанжал ё келишмовчилик бўлса, дарров фаолларнинг ўзлари ҳал этишади. Шунинг учун ҳам оилавий келишмовчиликлар, қўни-қўшнилар ўртасида жанжаллар тобора камайиб боряпти. Муҳими, тоғ қишлоқларида тинчлик-осойишталик ҳукм сурмоқда.\nФарҳод ДЎЛАНОВ олган сурат.


Мусибат ва машаққатларга сабр қилиш - Fitrat.uz\nБош саҳифа / Мақолалар / Мусибат ва машаққатларга сабр қилиш\nМусибат ва машаққатларга сабр қилиш\nAprel 13, 2020\tМусибат ва машаққатларга сабр қилишda fikr bildirishni o'chirish 57 Кўришлар\nАллоҳ таоло айтади: «Сабр қилувчиларнинг савоблари ҳисоб-китобсиз, тўла-тўкис қилиб берилади» (Зумар сураси, 10-оят).\nБаъзи уламоларимиз, сабр қилувчиларга ажрлари берилаётганда, ҳисоблаб ўтирилмасдан, улгуржи бериб юборилади, деб таъбир қилганлар. Сабр – машаққатларга чидаш, иймон тақозо қилган ишларни амалга ошириш, Аллоҳнинг ҳукмига рози бўлишдир.\nҲадиси шарифларда сабр уч қисмдан иборатлиги баён қилинган:\n1. Тоат ва ибодатларда сабрли бўлиш.\n2. Гуноҳлардан сақланишда сабрли бўлиш.\n3. Мусибат ва қийинчиликларга сабр қилиш.\nҲаётда банда доимо синовда бўлади. Гоҳ яхши ҳолатлар билан, гоҳо машаққат ва қийинчиликлар билан. Бу барчасида доимо сабрли бўлиш талаб этилади.\nНабий соллаллоҳу алайҳи васаллам: «Мусулмонга қай бир мусибат: хорғинликми, беморликми, ташвишми, мағзунликми, озорми, ғам-ғуссами, хаттоки тикан кириши етадиган бўлса, албатта, Аллоҳ улар ила унинг хатоларини каффорот қилади», дедилар.\nУшбу ҳадиси шарифда, мусулмон киши, каттаю-кичик мусибатларга, оғир беморликларга ҳам, тикан киришига ҳам сабр қилмоғи гуноҳларига каффорот бўлиши хақида айтилди.\nШундай экан, азизлар, бошимизга ҳар не мусибат тушганда ҳам аламзадалик қилиб, Аллоҳга ҳуш келмас ишлар қилишдан хазир бўлайлик. Балки, мусибатни бандасига синов қилиб туширган Аллоҳ таолога чиройли сабр қилиб яшайлик!\nАллоҳ таоло барчамизни шариат доирасида собитқадам қилсин!\nЯнгийўл шаҳар бош имом хатиби А.К.Пазлитдинов\nАввалги БАХТЛИ ҲАЁТ СИРИ\nКейинги ДУОНИНГ ФАЗИЛАТИ\nIyun 1, 2018\t4,323


Monday, 25 April 2016 13:01\nӮтган дастуримизда об-ҳаво ифлосланиши омиллари ҳақида сӯҳбатлашдик. Ҳавонинг ифлосланишига сабаб бӯладиган яна бир омил, бу озон қатламининг емирилиши деб тарифланган. Бугунги дастуримизда ана шу мавзу ҳақида сӯҳбатлашамиз.\nАзон қатлами оксиген газидан иборат бир қатлам бӯлиб, ер сатҳидан 25 то 40 километр баландлигида сезилади. Бу нажотбахш газ Ер сайёрасини қуёшнинг ультрабинафша нурлари ва бошқа зарарли нурлардан ҳимоя қилади. Озон гази формуласи О3 бӯлиб, унинг молекулалари 3 оксиген атомидан иборат.\nОзон қатлами тарихи Ер курасидаги ҳаёт бошланиши билан бир деб тахминланади. Ӯтмишда ер атмосфераси ундаги кӯп миқдордаги ультрабинафша нурлари таъсирида озон газига мубаддал бӯлиб, бу қатлам вужудга келишидан сӯнг ультрабинафша нурлари ҳам ерга камроқ таъсир қиладиган бӯлди.\nОзон қатлами зарарли нурларни ерга етишига монелик қилиб, унинг баъзи бир жойлари юпқароқ ва шу боис бундай жойлардан зарарли нурларнинг ӯтиши осонроқ кечади. Озон қатламининг шундай жойларига бу қатламнинг тешилиши деб тарифланади. Агар озон қатлами тешилса, ердаги ҳаёт ҳам нобуд бӯлади.\nУльтрабинафша нурлари ӯта зарарли нур бӯлиб, инсон организмига катта зарар етказади. Жумладан бу нурлар инсон терисига сингиб, тери саратони касалига сабаб бӯлади.\nШунингдек озон қатламинингемирилиши зарарли нурларнинг аёвсиз ерга ёғилиши ва шу билан бирга иқлим ӯзгаришларга ҳам сабаб бӯлиши мумкун. Бу нурлар ерга етиши билан Шимолий ва Жанубий қутблардаги музларнинг эриши ва натижада иссиқ ва қуруқ минтақаларни сув босиши мумкун. Шунингдек ӯсимликларнинг сийраклашиши ва ҳайвонлардаги генетик ӯзгаришлар ҳам озон қатлами тешилиши натижасида амалга ошади. Озон қатлами емирилиши биринчи маротаба ӯтган асрнинг 70 йилларида Жанубий қутб Антарктика минтақасида BAS номли бир тадқиқот гуруҳи томонидан кашф этилди. Олимлар фикрига кӯра озон қатламининг емирилиши энг асосий омиллари , бу ерда атом бомбаларини синаш ва вулқонлар отилиши деб тарифланади.\nАтмосферанинг озон қатлами курраи заминимизда ҳаёт мавжудлигининг энг муҳим шартларидан биридир. Ҳолбуки, инсониятнинг илмий-техникавий ва ишлаб чиқариш фаолияти натижасида сайёрамизни қуёш радиациясидан ҳимоя қиладиган ушбу табиий экран шиддат билан юпқалашиб бормоқда.Мазкур экологик муаммони ҳал этиш мақсадида 1985 йилда дунёнинг 147 мамлакати иштирокида Озон қатламини ҳимоя қилиш тўғрисидаги Вена конвенцияси қабул қилинган эди. 1987 йил 16 сентябрда эса Озон қатламини бузувчи моддаларга доир Монреал протоколи имзоланган.\nОлимларнинг қайд этишича, одамзотнинг озонга зарар етказувчи маҳсулотлардан фойдаланишини тўхтатиш орқали мазкур ҳимоя қатлами тикланишини 11 йилга тезлаштириш мумкин. Тахминларга кўра, 1987 йил қабул қилинган Монреаль баённомасидаги чоралар жаҳон ҳамжамияти томонидан амалга оширилса, озоннинг тикланиши XXI асрда ҳам давом этади.\nҲурматли тингловчилар! Сиз муқаддас Машҳад шаҳридан эфирга узатилаётган "Атроф-муҳитни асраб-авайлайлик" туркум эшиттириш навбатдаги сонини тинглаяпсиз. Дастуримиз давомида ҳам бизни тинглаб боринг.\nБирлашган Миллатлар Ташкилоти раҳбари Пан Ги Мун Озон қатламни муҳофазақилишига бағишланган маросимда баён этди: шу пайтгача башарият ӯз қӯли билан ӯзи тайёрлаган бир жарнинг ёқасида турар эди.\nОзон қатламини муҳофаза қилиниши ва сақланиши, ҳамма давлатларнинг биргаликдаги ва ҳар бир давлатнинг алоҳида ғайратли фаолиятини тақозо этади. Кўпдан кўп халқаро-ҳуқуқий ҳужжатлар (конвенциялар, протоколлар, шартномалар ва ҳоказолар)ни қабул қилиш мумкин, бироқ, ҳар бир алоҳида давлат озон сақланишини ўз муаммоси сифатида кўрмас экан, иш ўрнидан жилмайди.


Америкалик рэпер Фетти Вап мухлислари устидан пул сочди (видео) » Ўзбекистон янгиликлари – Zamin.uz\nZAMIN.UZ / Маданият / 25 Ноябр 2015 года412\nАмерикалик машҳур рэпер Фетти Вап мухлислари устидан пул сочиб юборди, деб хабар беради «Корреспондент.net». Мусиқачи одамлар тўдаси устидан турли қийматдаги купюралардан иборат икки минг долларни сочди. Фетти Вап Нью-Жерсидаги савдо марказларидан бирида қизи билан сайр қилиб юрган эди. Шунда рэпернинг бир тўда мухлислари унинг ортидан юра бошлади. Рэпер шунчалик яхши кайфиятда эдики, одамлар устидан пул сочиб юборди. Кейинроқ интернетда пулларни тутиб олаётган бахтиёр мухлисларнинг видеоси пайдо бўлди. Бундан ташқари, Фетти Вап одамлар билан бойлигини бўлишиш ёқимли бўлганлигини ижтимоий тармоқда қайд этди. 25 ёшли Фетти Вап 2012 йилда машҳурликка эришган эди. Манба: Daryo.uz


ИнтерФУТБОЛ :: Олий лига томошаси учун 5та сабаб\nОлий лига томошаси учун 5та сабаб\nҲар қандай қизиқиш нимадандир бошланади. Ахир қайсидир соҳа ёки касбга ўз-ўзидан меҳр бермайсиз-ку. Хусусан, футболга кўнгил қўйишингизга ҳам нимадир ёки кимдир туртки бергани тайин. Орамизда алоҳида бир футболчи ўйинига ошуфталик ўлароқ, миллионлар ўйинига ошно тутинганлар ҳам, қайсидир жамоага маҳлиё бўлганча мухлис номини олганлар ҳам етарлича кўп. Афсуски, Ўзбекистон чемпионати айни ҳолатда мухлислари кўплиги билан сира мақтанолмайди. Аммо олий лигамизни шу ҳолатида ҳам томоша қилиш учун залворли сабаблар топиш мумкин, албатта. Зеро, футболни севувчи инсон ўз уйидаги мусобақага ҳам бефарқ қарамаслиги лозим. Шунга мувофиқ, қуйида ҳафта охирида стартга чиқадиган Ўзбекистон чемпионати-2017 ўйинларини томоша қилиш учун арзийдиган 5та сабабни санаб ўтишни лозим кўрдик.\nБиринчи сабаб. Жалолиддин Машарипов\nЖалолиддин Машарипов «Пахтакор»да шаклланган футболчи сифатида танилди. Мухлислар уни ўзига хос техникаси ва ҳеч қандай рақибдан чўчимаслик хислатини қадрлайдилар. Дарҳақиқат, Машарипов унча-мунча ҳимоячини писанд этмай, дриблинг маҳоратини ишга солиш иқтидорига эга. Мухлислар айни шу сифатлари учун ҳам уни Ўзбекистон миллий жамоасида кўришни истайдилар. Жалолиддин ҳам илк марта худди Жамшид Искандеров сингари Жиззахда ташкиллаштирилган болалар мусобақасида кўзга ташланганди. Ўша турнирни диққат билан кузатиб борган «Пахтакор» скаутлари кейинчалик Машарипов ва Искандеровни жамоага таклиф этишди. Муҳими, ҳар иккиси «Пахтакор» футбол мактабининг барча босқичларини бирга босиб ўтди. Бироқ Жамшиддан фарқли ўлароқ, Жалолиддиннинг асосий таркибга кириши учун бироз кўпроқ вақт кетди. Ҳарқалай, у энди захирадан майдонга туша бошлаганида, Искандеровни бутун Ўзбекистон таниб улгурганди. Гарчи Жалолиддин катта футболга кечроқ кириб келган бўлса-да, қисқа вақтда мухлислар қалбидан жой олди. Айниқса, аввалги мавсум унинг ўйини «очилганидан ҳам очилди» ва футболчи мухлислар олқишига эришди. Ҳаттоки, яна бир-икки йилдан сўнг «Пахтакор»ни Машариповсиз тасаввур қилиб бўлмайдигандек туюлаётганди. Аммо ярим ҳимоячи кўпчиликни таажжубга солган ҳолда, янги мавсум олдидан «Локомотив» сафига қўшилди. Ушбу трансфернинг ижара асосида амалга ошгани эса, таажжуб даражасини яна-да оширди. Ахир қайси клуб етакчи футболчисини ашаддий рақибига ижара асосида жўнатади? Катта пулга сотса бошқа гап, аммо ижара...\nЎзбекистон терма жамоаси бош мураббийи Самвел Бабаяннинг айтишича, ўзбек футболи манфаати йўлида шундай тўхтамга келинган. Яъни Машариповнинг ОЧЛда тажриба ошириши терма жамоага қўл келиши мумкин. Гарчи бу фалсафани унча тушунмасакда, тан олишимиз лозим, Машариповни «Локомотив» либосида кўриш анча қизиқарли. Кузатаверайликчи, у янги жамоасида ҳам аввалгидек далил ўйин намойиш эта олармикан? Энди бир тасаввур қилинг, Машарипов қизил либосга бурканиб, «пахтакорчилар»га қарши майдонга тушса, қандай бўлади? Бу ўйинни томоша қилишни истамасмидингиз?\nИккинчи сабаб. Африкалик легионерлар\nЎзбекистон чемпионати учун африкалик легионер янги саҳифа эмас. Яқин-яқинда ҳам нигериялик Дэвид Ония ўйинларини кўрардик. Унга қадар Ихероуме Уче «Пахтакор»даги тезкор ҳаракатлари ва ажойиб техникаси билан эътиборимизга тушганди. Бироқ сўнгги йилларда юртимизга асосан Россия, Украина ва Молдовадан футболчи келиши авж олди. Нари борса, олий лигада Сербия ва Босниядек Шарқий Европа мамлакатлари вакилларини кўришга кўникдик. Ўйин услуби ва техник имкониятлар жиҳатидан маҳаллий футболчилардан катта фарқланмайдиган бундай легионерларнинг олий лигамизга кўп нарса беришганини таъкидлаш қийин. Шунга қарамай, клубларимиз нима учундир айнан шундай легионерларни таклиф этишга мойиллар. Мухлислар эса узоқ хориждан ҳам футболчи жалб этилишини хоҳлашлари табиий ҳол. Хуллас, янги мавсумдан эътиборан, олий лигада ниҳоят, яна африкалик легионерлар тўп сурадиган бўлишди. «Локомотив» қишки йиғинлари давомида таркибини Кот-д`ивуарлик икки футболчи билан тўлдирди - Муҳаммад Коне ва Ньоре Кризо янги мавсумда «темирйўлчилар» шарафини ҳимоя қилишади. Бу ўз навбатида, жамоа ўйинига қизиқишни маълум даражада ошириши керак. Чунончи, Африка футболи тарбияланувчилари одатда жисмоний жиҳатдан яхши тайёргарликка эгаликлари билан ажралиб турадилар. Уларда техник маҳорат ҳам чакки эмаслигини биламиз. Бундай футболчилар ҳаракатларини кузатиш эса ҳар доим завқ бағишлайди. Мисол учун, Европадаги аксарият клублар таркибида африкалик футболчилар кўпчиликни ташкил этишади.\nМухлислар ҳимоячи Муҳаммад Конени амалда кўришга улгурдилар. Тан олиш лозим, у ОЧЛ доирасида «Ал-Тавон»га қарши кечган ўйинда ҳимояда анча ишончли ҳаракатланди ва ҳақли равишда эътироф этилди. Бироқ 1-2та ўйинга қараб, хулоса чиқариш ярамайди. Шундай экан, Муҳаммад Коне ва Ньоре Кризонинг нималарга қодирлигини билиш учун «Локомотив»нинг олий лига доирасидаги ўйинларига ташриф буюриш керак.\nУчинчи сабаб. «Пахтакор»\nОдатда бизда чемпион жамоанинг кейинги мавсум ўртамиёналар қаторига қўшилиб қолиши ҳар доим ҳам кузатилмайди. Бунақаси кучли рақобат шаклланган чемпионатларга хос. Хусусан, Англия премьер-лигасига. Ёдингиздами, ўтган асрнинг 90-йиллари ўрталарида чемпионликни қўлга киритган «Блэкберн» кейинчалик анча пасайганди. АПЛда бу анъана ҳамон бардавом. Дейлик, 2 йил муқаддам чемпионликни тантана қилган «Челси» кейинги мавсум инқирозга юз тутиб, 10-ўрин билан чекланди. Жорий чемпионатда эса «Лестер»нинг бошига худди шундай кўргилик тушди. Яқинда Клаудио Раньерини истеъфога чиқарган амалдаги чемпионнинг АПЛ турнир жадвалидаги айни ҳолатига сира ҳавас қилиб бўлмайди.\nОлий лигамизни АПЛ билан солиштириш ақлга сиғмайди, албатта. Аммо аввалги мавсум «Пахтакор»нинг худди Англия чемпионлари қисматини такрорлагани айни ҳақиқат. 2 йил олдин катта устунлик билан Ўзбекистон чемпионати ғолибига айланган клуб ўтган мавсум сезиларли муаммоларга дуч келди ва якунда бор-йўғи 5-ўринга жойлашди. Яқин орада «Пахтакор»ни бундай ҳолатда кўрмаганимиз боис, олий лига ўйинларини кузатиб бориш нисбатан қизиқарли бўлганини тан олиш лозим. Шу маънода айтсак, янги мавсумда ҳам «Пахтакор»нинг миллий чемпионатда қайд этадиган натижаларига эътибор кучайиши, шубҳасиз. Боз устига, «шерлар» таркибида рўй берган ўзгаришлар ҳам ғалати. Юқорида Жалолиддин Машарипов хусусида тўхталдик. Етакчи футболчининг кетиши клуб ихтиёридаги бир қатор ёшларга катта имконият эканлиги тушунарли. Энди гап ёшларнинг шу имкониятдан қандай фойдаланишларида. «Пахтакор» ҳар доим ёш ва иқтидорли футболчилари билан мақтаниб келган. Кўрайликчи, клуб янги мавсум давомида бизга қандай кашфиётларни туҳфа этаркин?\nТўртинчи сабаб. Игорь Сергеев\nИгорь Сергеев катталар футболига кириб келибдики, унинг атрофидаги баҳс-мунозаралар тинмаяпти. Кимдир Игорни иқтидорли ҳужумчи сифатида таърифлайди, бошқа биров аксинча, 4та вазиятдан биттагина гол урадиган футболчидек қабул қилиб, Ўзбекистон миллий жамоасига муносиб эмаслигидан сўз очади. Адолат юзасидан айтиш лозим, ҳар икки томон ўз фикрида мустаҳкам туриш учун етарлича асосларга эга. Дарҳақиқат, Сергеев баъзида шу қадар ёрқин ўйнайдики, беихтиёр Европада тўп суришга лойиқлигини тан оласиз. Бироқ гоҳида ҳаттоки, бўш дарвоза қаршисида шошиб қолганини кўриб, энсангиз қотиши ҳеч гап эмас. Шу вақтга қадар унда барқарорлик йўқлиги ҳақида гапирмаган киши қолмади, чоғи. «Пахтакор» ҳужумчиси аввалги мавсумнинг иккинчи ярмини Хитой чемпионатида ўтказди. Бироқ «Пекин Гуоан»даги 5 ой Сергеев учун фойда берганини айтиш қийин. Зеро, Ўзбекистон чемпионатида гол кетидан гол урганча 12та аниқ зарба билан олий лига бош тўпурари бўлиб турган ҳужумчи Хитойга бордию, уни «ўчиб» қолди. Натижада хитойликлар ҳужумчини секингина ортга қайтардилар.\nЭнди Сергеевнинг яна олий лигада кўриш икки баравар қизиқ. Шу маънодаки, у ҳамон миллий жамоамиз асосий ҳужумчиси ва муҳим ўйинлар олдидан гол уриш қобилиятини тезда тиклаши шарт. Савол: Ўзбекистон чемпионатининг энг кучли ҳужумчиси ўз уйида аввалгидек «қичқира» оладими? Бунга ўйинларни кузатиш асносида жавоб оламиз.\nБешинчи сабаб. Ким чемпион бўлади?\nҲар қандай чемпионатда янги мавсум бошланиши арафасида бўлажак ғолиб ҳақида баҳс кетиши тайин. Бизнинг олий лига ҳам бундан мустасно эмас, албатта. Тўғри, айни пайт «Локомотив» барчадан кучлироқ кўринмоқда. Бироқ «Пахтакор» ва «Бунёдкор»ни ҳозирдан четга суриб қўйиш адолатдан эмас. Қолаверса, «Насаф» ҳам бор ва бу клубнинг доимгидек медалларга даъвогар эканлигини айтиш учун асослар етарли. Ҳаттоки, аввалги таркибини 80 фоизга янгилаган «Бухоро»дан ҳам нимадир кутиш мумкин. «Қизилқум» эса ҳамон таркибини кучайтириш билан овора. Буларнинг барчаси янги мавсумда чемпионлик масаласида жиддий кураш кечишини билдиради. Хуллас, олий лигада қайси клуб ва қай тариқа ғолиб чиқишини билишни истайдиганларга йил давомида ўйинларни кузатиб боришни тавсия этамиз.\nАлбатта, оддий мухлисни Испания, Италия, Англия, Франция ва Германия чемпионатларидан чалғитиб, олий лигага оғдириш жуда мушкул иш. Бироқ қайсидир хориж клубига жон куйдирадиган ишқибоз ўз шаҳри, вилояти ёки тумани жамоаси ўйинига ҳам назар ташлаб қўйиши мумкин-ку. Мана шу назар вақти келиб, ашаддий мухлисликка уланиши ҳеч гап эмас. Фақат бунинг учун клубларимиз ҳақиқий футбол ва росмана кураш намойиш этишлари лозим. Демак, ҳаммаси футболчилар ва иштирокчи жамоаларга боғлиқ. Мухлис аҳлини алдаш ярамайди. У атайин қўйиб юборилган гол ва ҳақиқий меҳнат эвазига қўлга киритилган ғалабани яхши фарқлай олади. Умид қиламизки, янги мавсум давомида барчамиз шундай ҳақиқий ғалабалардан баҳра оламиз...


Қўшилган қиймат солиғини пировард ким тўлайди: харидорми ёки сотувчи? / Янгиликлар, фикрлар, воқеалар | Ўзбекистон\n03 янвuary 2019 721 0\nШу йилнинг 1 январидан Ўзбекистон Республикаси Солиқ кодексининг 208-моддасига киритилган ўзгартиш кучга киритилиб, амал қила бошлади. Кодекс қўшилган қиймат солиғи бўйича янги имтиёз билан тўлдирилган эди. Бунинг натижасида маҳаллий қишлоқ хўжалиги ва озиқ-овқат маҳсулотлари Вазирлар Маҳкамаси томонидан тузилган рўйхатга кўра, қўшилган қиймат солиғидан озод этилган. Қўшилган қиймат солиғидан озод этилган маҳсулотлар рўйхатидан гўшт, балиқ, пиёз, картошка, тухум, гуруч, шакар ҳамда нон ва нон маҳсулотлари ўрин олган. Ўзгартишлар тармоқда катта мунозараларга сабаб бўлди. Фейсбукда пайдо бўлган ҚҚС ҳисоби олинган чек фототасвири ҳам шулар жумласидан.\nҚўшилган қиймат солиғини ким тўлайди?\nХаридор учун “ҚҚС” қатори маҳсулот баҳосига устамани англатмайди. Солиқ юки харидор бўйнида, бироқ 2019 йил 1 январгача мазкур солиқ чекларда қайд этилмасди. Аниқроғи, харидор авваллари ҳам бу солиқни тўлаган, энди эса олдин тўланган ҚҚС бўйича дўкон чекида кўрсатилган йиғиндидан қанчасини ҳисоб қилганини аниқ кўради.\n“Агар ҚҚС тўловчилари бунга қадар бу кетма-кетликда ўтирган бўлсалар, у ҳолда янги солиқ тизимига ўтишда нарх-навонинг ўсиши кузатилмайди. Айрим ҳолатларда эса ҳаттоки нарх пасайиши мумкин, чунки ҚҚСга ўтиш ягона солиқ тўловини тўлашни рад этишни англатади. Агарда ҚҚС ҳисоб чекларида қайд этилмаган бўлса, унинг устига қўшиладиган қиймат яратилишининг аввалги босқичларида унинг тўланганлиги кўрсатилмаган бўлса, бу мазкур солиқнинг бўлмаганлигини англатмайди”, — дейди иқтисодчи Юлий Юсупов.\nМустаҳкамлаймиз: ҚҚС қўлланилиши натижасида маҳсулот, иш ёки хизматларнинг охирги истеъмолчиси сотувчига ўзи харид қилаётган нарсаларнинг бутун қиймати бўйича солиқ тўлайди, аммо мазкур сумма маҳсулот сотилишидан олдин бюджетга келиб туша бошлайди, чунки ишлаб чиқариш учун харид қилинган зарур хомашё, ишлар ва (ёки) хизматлардаги қўшилган қийматини турли босқичларда товар ишлаб чиқариш, ишлар ва хизматларда қатнашган ҳар бир инсон ўзи қўшган қийматини қисмидан солиқ сифатида бюджетга ўтказади.


2011 йилнинг илк чизгилари..\nby Admin on Sun Jan 02, 2011 7:50 am\n2011 йилнинг илк чизгилари...\nВатаним Ўзбекистон ва умуман дунёда ҳақиқат қарор топиши учун олиб бораётган 22 йиллик кураш давомида мен ўзим учун бир мўҳим нарсани аниқладим: Бу дунёда мавжуд бўлган муаммоларнинг сони давлат раҳбарларининг нақадар кучли ва билимдон ёки нодон ва жоҳил бўлишидан қатьий назар, уларнинг ёнида ишловчиларнинг билими ва ўз соҳаларини нақадар чуқур билишларига тўғридан тўғри пропроционал экан.\nСабаби, давлат раҳбарлари ҳам, улар нақадар доно ва кучли бўлмасинлар, барча инсонлар қатори хатоларга йўл қўйишдан холис эмаслар. Беайб ёлғиз парвардигордир!\nДоно ва кучли давлат раҳбарларининг хатолари асосан уларнинг гоҳи гоҳида кўнгилчанглик қилиб, ўзларига содиқ вазирлару корчалонларнинг йўл қўйган хатоларига сабр тоқатли бўлишлари, соддадилликлари, ўзларига содиқ одамларга тўла ишонишлари ва шу сабаб улар йўл қўйган хатоларга кўп ҳам эътибор бермай, уларнинг тезда бундай хатоларни тузатишларига ишонишлиги оқибатида келиб чиқади. Раҳбарлар энг аввало инсонларнинг уларга, ундан кейин давлатга ва энг сўнггидагина ўз хизмат вазифаларига содиқлигига кўпроқ эътибор беришга мойилдирлар.\nНодон ва жоҳил раҳбарларнинг хатолари ҳақида гапирмаса ҳам бўлади чунки уларнинг хатолари ҳамма кўзи очиқ инсонларга яққол кўриниб туради. Бу учун Р.Мугабе,И.Каримов,А.Лукашенко, Ким Чен Ир, Гбагбо, Бердимухамедов, Алиев каби диктаторларнинг олиб бораётган сиёсатларига диққат билан бир назар солинса бас.\nАгар сиз ана ўша ақлли аммо кўнгилчанг раҳбарлар ҳамда нодон ва жоҳил раҳбарлар сонини бирга қўшиб қарасангиз, уларнинг сони жуда ҳам кўпчиликни ташкил қилишини кўрасиз.\nДемак инсониятнинг ҳамма муаммолари ана шу нарсалар ортида ётган экан деб хулоса қилиш мумкин. Акс холда, техник ривожланиш жадал қадамлар билан олға қараб кетаётган бир замонда жамиятлар ривожланишининг сурункали равишда ортга қараб кетаётганини бошқача тушунтириб бўлмайди.\nМасалан, АҚШда ҳамма улкан умидлар қўйган, ҳатто дунё жамоатчилиги ҳам унга улкан умидлар қўйиб, аванс тариқасида бўлсада унга Нобель Тинчлик мукофотини берган Президент Барак Обама ҳаммани ҳафсаласини пир қилиб Ж.Буш бошлаган ва 10 йилдан бери давом этаётган урушни давом эттиришга бел боғлади.\nБошқа бир мисол: Ўзининг ўта хотинбозлиги, маишатпарастлиги туфайли бутун дунёга шарманда бўлган Италия Бош вазири Силвио Берлускони бойлиги, Италиянинг қарийб 90% оммавий ахборот воситаларини сотиб олганлиги ва мамлакатда коррупция илдиз отаётганлиги сабали суд тизимларининг уни бир неча бор судга тортишга уринишлари самарасиз тугаб бу қари тулки ҳали ҳам давлатни бошқармоқда.\nБулар ҳали очиқ ва эркин жамиятларда бўлаётган ҳангомалар. Агар биз Осиё ва Африка давлатларига эътибор берадиган бўлсак, у ҳолда у давлатларда жаҳолат, зулм ва зўравонликлар камайишни ўрнига янада кучайиб кетаётганини кўрамиз. Биргина кичик бир Қирғизистонда содир этилган қонли ва оғир жиноятларнинг ўзиёқ инсонларни даҳшатга солди, икки миллатни минг йилларга чўзиладиган ашаддий душманларга айлантирди.\nБеларусь диктатори Лукашенко ва Кот де Ивуар диктатори Гбагболар бир хил ҳаракат қилишмоқда. Яқинда ўтказилгаан сайловда бу икки галварс ёлғон йўллар сайловда ўз ғолиблигини рўкач қилиб ҳокимиятдан кетишни асло истамаяптилар. Худди улар каби Ўзбекистон диктатори Каримов ҳам, Қозоғистон диктатори Назарбоев ҳам ва бошқа улар каби яккаҳокимлар зўравонлик билан ҳокимиятга тиш тирноқлари билан ёпишиб олганлар. Уларнинг кўпчилиги қиролликлар ва подшоҳликлар йўлларидан бориб (Сирия, Озарбайжон, Шим.Корея, Куба) ҳокимиятни фақатгина ўз бола чақалари ва уруғ аймоқларига топшииришга рози бўлмоқдалар холос.\nҒарб катта бир шумлик қилиб СССРдек улкан империя ва ундаги якка ҳокимликни ағдаришга астойдил кўмаклашдилар. Аммо орадан 20 йил ўтиб СССР каби катта бир диктатура давлати ўрнига 10дан ошиқ кичик диктатуралар тўғилдилар. Бу диктатуралар кун сайин ривожланиб, мустаҳкамланиб энди улар ҳам ўз халқлари, ҳам ўзга халқлар ҳаётларига қўрқув, даҳшат ва урушлар ёғдирмоқдалар. Ғарб эса бундай ривожланишдан таҳликага тушиб, бирор бир самарали чора тадбирлар топишда демократик кучларга ёрдам бериш, уларнинг курашини қўллаб қўвватлаш ўрнига ўша диктатуралар билан апоқ чапоқ бўлмоқда, уларни қўллаб қўвватламоқда.\nХулласи калом дунёда очиқ ва эркин жамиятларни ривожлантириш масаласида афсуски умумий ривожланиш ортга қараб кетмоқда.\nДемак бизнинг олдимизда ўз ечимига мўҳтож бўлган иккита улкан муаммо бор:\n1. Биз шунга эришишимиз керакки, ақлли раҳбарлар ўз вазирлари ва барча маслаҳатчиларини диққат билан танлаб олишлари керак. Бу танловда асосий эътиборни номзодларнинг раҳбарга нақадар содиқлигига эмас, балки уларнинг нақадар ишбилармон муттахасис эканлигига қаратилиши керак..\n2. Ана ўша илк вазифани бажаргач, улар ёрдамида энди биз ҳокимиятга интилаётган барча нодон ва жоҳил одамларнинг бу йўлдаги имкониятларини имкон қадар камайтиришга қаратишимиз керак.\nСодиқлик ва Муттахасислик. Бир инсонда камдан кам топиладиган икки гўзал хусусият. Кам бўлсада аммо шундай инсонлар топилади. Ахир ҳамма соҳаларда ҳам тўғма талантлар кам бўладику! Миллат раҳбарларининг бирламчи ва энг асосий вазифалари айнан ана шу, яъни шундай инсонларни кундузи чироқ ёқиб бўлсада биттама битта излаб топиш бўлиши лозим!\nАкс ҳолда бизнинг янги раҳбаримиз ҳам АҚШ Президенти жаноб Б.Обаманинг аҳволига тушиб қолади. Бир қарасангиз ақлли, бинойидек фаросатли сиёсатчи ва кучли нотиқ. Аммо уни ўраб турган инсонлар тўдасичи! Бундайларни ҳатто душманинга ҳам тиламайсан. Худди ана шуу тўда АҚШ Президентига кетма кет панд бериб келмоқда. Шу ўринда эскиларнинг бир мақолини эслаш кифоядир: Шоҳнинг кимлигини уни ўраб турган уламоларга қараб белгилайдилар!\nАйни аҳволни Россияда ҳам кўриш мумкин. Тўғрисини айтганда, Президент Д.Медведевнинг роли Кремль ва Россияда қай даражада эканлигини кўпчилик билмайди.Бу ердаги аҳвол Оқ уйдаги аҳволдан ҳам бадтарроқ.\nЭнди ўзингиз ўйлаб кўришингиз мумкин: Бу дунёда нималар бўлиши мумкин, қачонки икки буюк давлатнинг раҳбарларида мамлакат ичидаги ва ташқи дунёдаги турли туман мўҳим муаммолар бўйича аниқ ишлар режалар бўлмаса.\nБирор бир раҳбар ўз давлатини донолик билан бошқара олмайди, агар унинг иш столига ҳар куни қилиниши керак бўлган мўҳим ишлар режаларини тайёрлаб берадиган, ўз ишини пухта ва аниқ биладиган ва ҳеч нарсадан қўрқмасдан вазиятни қандай бўлса шундайлигича ёритиб берадиган муттахасислар командаси бўлмаса.\nНима сабабдан саройда ишлайдиган вазирлар ва мулозимлар давлат бошлиғига атрофда бўлаётган воқеаларни очиқ ва ошкора сўйлаб бера олмайдилар? Бунга сабаблар кўп ва улардан бири бу инсон рўҳиятига боғлиқдир. Бу рўҳият эса минг йиллардан бери иерархия деган тушунчага мослашиб кетган ва бу тушунчани бузиб ташлаш ҳам, ўзгартириш ҳам қийин бир масаладир. Иерархиянинг маъноси ҳокимлик, раҳбарлик поғонаси демакдир. Инсоният пайдо бўлгандан бери бу поғона бордир, у уйдан бошланади, кейин кўчага ўтади, кейин эса иш жойи ва ниҳоят жамиятга бориб тақалади.\nИерархияни тан олмайдиган ва ундан қўрқмайдиган биргина одам бўлиши мумкин қачонки у болалигидан на онаси, отаси, ака укаю опа синглиси, кейинчалик эса ўқитувчи ва нихоят туурли туман бошлиқларнинг кўрсатмалари, дўқ пўписалари, маслаҳатларисиз вояга етган бўлса. Аммо шундай одам бормикин бу дунёда?\nИерархияни умуман тан олмайдиган ва ундан қўрқмайдиган одамни излаб топиш қарийб амалга ошириб бўлмайдиган нарсадир. Демак масалани ечими қийин бўлса аввало уни енгиллаштиришимиз керак. Шундай одамлар борки, улар ўз раҳбарларидан кўра кўпроқ ўз ишларига, ҳизмат вазифаларига содиқроқдирлар. Демак биз яна ўша олтин қоидага риоя қилиб кўп зарарлар ичидан энг кам зарар берадиган нарсани танлашимиз керак.\nОлтин ёмби ҳудди ана ўша ерга кўмилган! Раҳбар унинг ғазабидан кўра кўпроқ ўз ишининг нотўғри натижасидан, яьни хатоларга йўл қўйишдан қўрқадиган одамларни топа олиши керак!\nЭнди бир оғиз сўз ана ўша натижа ҳақида. Тафаккур ва Виждонга асосланган ҳамда Бошқаларга (инсонлар, табиат, ҳайвонлар, ўсимликлар, шаҳар, мамлакат ва ниҳоят дунёга) имкон қадар камроқ зарар етказувчи натижаларгина тўғри натижа деб ҳисобланишлари мумкин.


Ўзбекистон Республикаси Адлия вазирлиги - Хусусий нотариусларга рухсат берилди\n17:21:33 (GMT +5), Сш, 25 фев 2020\nНотариус хизмати сифат жиҳатдан юқори, тезкор бўлиши фуқароларнинг уларга ишончини мустаҳкамлайди. Бу борада ўтган йилларда бир қанча ижобий ишлар амалга оширилди.\nМуаллиф : Адлия вазирлиги Жамоатчилик биалн алоқалар бўлими\nНотариус хизмати сифат жиҳатдан юқори, тезкор бўлиши фуқароларнинг уларга ишончини мустаҳкамлайди. Бу борада ўтган йилларда бир қанча ижобий ишлар амалга оширилди. Хусусан, нотариатнинг фаол модели доирасида яратилган электрон алмашиниш тизими фуқароларни кўплаб ҳужжатларни йиғишдан озод қилди ва бу жараёнларни нотариусларнинг ўзи саноқли дақиқаларда онлайн тарзда амалга оширмоқда. Ходимларнинг иш жараёнларини автоматлаштириш ва уларни мониторинг қилишнинг самарали воситалари яратилди.\nШу билан бирга, тизимда ортиқча бюрократик тўсиқлар, навбатлар кўплиги, сансалорлик ва суиистеъмолчиликлар каби кўплаб муаммолар ҳам мавжуд бўлиб, уларга соҳада туб исолоҳотлар ўтказмасдан барҳам беришнинг имкони йўқ эди. Янги қабул қилинган “Ўзбекистон Республикасида нотариат тизимини тубдан ислоҳ қилиш чора-тадбирлари тўғрисида”ги Президент Фармони соҳада янги даврни бошлаб берди.\n– давлат нотариал идоралари босқичма-босқич нодавлат – яъни хусусий нотариал идораларга айлантирилади;\n– корхона ижараси, текин фойдаланиш, бирламчи бозорда мол-мулк лизинги ва гаров (ипотека) шартномаларини мажбурий нотариал тасдиқлаш бекор қилинади;\n– қурилиши тугалланмаган уй-жойларни сотишда ҳокимликларнинг рухсати, васийликдаги шахс номидан турар жойни ижарага (арендага) беришда васийлик ва ҳомийлик органининг розилиги талаб этилмайди;\n– коммунал хизматлар бўйича қарздорлик фақатгина МИБнинг ахборот тизими орқали онлайн режимда текширилади.\n– битимлар турли ҳудуддаги нотариал идораларда туриб видеоконференцалоқа режимида амалга оширилиши мумкин;\n– очиқ ахборот тизимидан олинган ҳужжатнинг қоғоз шакли электрон шакли билан тенг ҳуқуқий кучга эга бўлади;\n– нотариусларга судгача далилларни таъминлаш (гувоҳларни сўроқ қилиш, далилларни кўздан кечириш ва гувоҳлантириш, экспертиза тайинлаш, интернетдаги фактларни тасдиқлаш) мулкий ва мерос масалаларида низоларни судгача ҳал қилиш – медиатор вазифасини бажариш, муаллифлик ва турдош ҳуқуқ объектининг тақдим этилган вақтини тасдиқлаш каби янги ҳаракатларни амалга ошириш ҳуқуқи берилади;\n– нотариусга мурожаат этишда электрон навбат олиш ва ҳужжатларни олдиндан тайёрлаб қўйиш имкони яратилади.\nШунингдек, Фармон билан 2019-2021 йилларда нотариат институтини янада такомиллаштириш бўйича йўл харитаси тасдиқланди.\nДемак, нотариат соҳасида янги давр бошланди...


Масхарабозлик: Инсон ҳуқуқларини ҳимоя қилишдаги ютуқларимиз АҚШда эътироф этилганмиш. Ҳақиқат бошқача: АҚШдаги Freedom House ташкилоти Ўзбекистонни инсон эркинликлари бўйича жаҳондаги “ёмонларнинг ёмонларидан” деб эълон қилди! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n01:26 - Масхарабозлик: Инсон ҳуқуқларини ҳимоя қилишдаги ютуқларимиз АҚШда эътироф этилганмиш. Ҳақиқат бошқача: АҚШдаги Freedom House ташкилоти Ўзбекистонни инсон эркинликлари бўйича жаҳондаги “ёмонларнинг ёмонларидан” деб эълон қилди!\nМасхарабозлиги билан танилган Kun.uz Интернет нашри кеча кечқурун “Ўзбекистоннинг инсон ҳуқуқларини ҳимоя қилишга доир ютуқлари АҚШда эътироф этилди” сарлавҳали хабар тарқатди.\nХабарда Хотин-қизлар Қўмитаси матбуот хизматига асосланиб айтилишича, Бош Вазир ўринбосари, Ўзбекистон Хотин-қизлар Қўмитаси Раиси Танзила Норбоева “Cotton Campaign” (Пахта Кампанияси) халқаро коалиция йиғилишида иштирок этиш учун АҚШга ташриф буюрган ва Вашингтон шаҳрида АҚШ президенти ёрдамчиси ўринбосари Лиза Кёртис, Давлат Котибининг Жанубий ва Марказий Осиё мамлакатлари масалалари бўйича ёрдамчиси биринчи ўринбосари Элис Уэллс, шунингдек Давлат Котибининг инсон ҳуқуқлари бўйича ёрдамчиси вазифасини бажарувчи Майкл Козак билан учрашган.\nТанзила Норбоева билан алоҳида суҳбат қилган Лиза Кёртис хоним, Элис Уэллс хоним ва Майкл Козак Ўзбекистонда амалга оширилаётган ислоҳотларни, айниқса инсон ҳуқуқлари ҳимояси билан боғлиқ ишларни юқори баҳолашганмиш, нафақат мажбурий меҳнатни йўқ қилиш масаласида, балки диний эркинликни таъминлашда ҳам сезиларли ютуқларга эришилганини таъкидлашганмиш.\nҲақиқат эса бутунлай бошқача. 4 кун аввал, яъни 5 февралда бош қароргоҳи АҚШда бўлган, инсон ҳуқуқларини ҳимоя қилиш билан шуғулланадиган ва дунё тарафидан тан олинган Freedom House (Озодлик Уйи) ташкилоти “Freedom in the world 2019” (Дунёда эркинлик - 2019») номли ҳисоботини эълон қилди. Ўша ҳисоботда жаҳондаги 196 давлатда инсон эркинликлари бўйича аҳволни кўрсатувчи рўйхат берилган. Инсон эркинликлари бўйича давлатларнинг 86таси (44%) эркин, 59таси (30%) қисман эркин, 50таси эса (26%) эркин бўлмаган деб баҳоланган.\nТабиий, Ўзбекистон эркинлик бўлмаган 50 та давлатдан бири. Бундан ҳам баттари шундаки, Ўзбекистон қўшниларимиз Тожикистон, Туркманистон билан биргаликда рўйхатнинг “Ёмонларнинг ёмонлари” деб номланган қисмида турибди. Бу қисмда Шимолий Корея, Сурия, Марказий Африка Республикаси каби, ҳаммаси бўлиб, 13 давлат бор. Кўраяпсизми, Ўзбекистон инсон ҳуқуқларининг топталиши бўйича дунёнинг энг мудҳиш 13 давлатидан бири.\nНима, АҚШ давлатининг Лиза Кёртис хоним, Элис Уэллс хоним ва Майкл Козак каби расмийлари шу ҳақиқатни ҳам билмасдан, Танзила Норбоевага ёлғонларни гапиришдими? Бўлиши мумкин эмас, улар фақат ҳақиқатни гапирадиган сиёсатчилар.\nШундай экан, ёлғончилар - Бош Вазир ўринбосари, Ўзбекистон Хотин-қизлар Қўмитаси Раиси Танзила Норбоева, Хотин-қизлар Қўмитасининг матбуот хизмати ва Kun.uz Интернет нашридир. Буларнинг ҳаммаси Шавкат Мирзиё раҳбарлигида Ўзбекистонда ҳукмронлик қилаётган тожиклар режимининг қўғирчоқларидир. Қўғирчоқлар фақат ва фақат Шавкат Мирзиё ва унинг тожиклар режимига ёқадиган, халқни лақиллатишга қаратилган хабарлар тарқатиш билан шуғулланишади.\nРасмда - Танзила Норбоева ва Элис Уэллс.


ИнтерФУТБОЛ :: Жаъфар Ирисметов: «Ўрунов «Спартак»да бемалол ўйнаб кетади»\nЖаъфар Ирисметов: «Ўрунов «Спартак»да бемалол ўйнаб кетади»\nЎзбекистон футболининг энг сермаҳсул тўпурарларидан бири, 2001 йили «Спартак» (Москва) сафида Россия чемпиони бўлган Жаъфар Ирисметов ҳамюртимиз Остон Ўруновнинг «қизил-оқлар» сафида бемалол ўйнаб кетишига шубҳа қилмаяпти. У Россия матбуотига берган интервьюсида ёш ҳамюртимизнинг келажагига катта ишонч билдирди.\n- Ўруновнинг биз - «Пахтакор» билан шартномаси бор эди, - дея гап бошлади Ирисметов «СЭ» нашрига берган интервьюсида. - 16 ёшида ўринбосарлар сафида майдонга тушди, унга асосий футболчилардан бири сифатида қараб, биринчи жамоага киритишни режалаштиргандик. Лекин воқеалар бошқача ривож олди. Остоннинг агенти томонидан тузилган шартномада амалдаги келишувни бир тарафлама бекор қилиш бўйича банд киритилган экан. Бу йигитнинг феъл-атвори бироз оғир. Қисқаси, қолишни истамади. Ота-онаси ҳам агенти билан бирга «Пахтакор»дан кетиши кераклигини таъкидлашди. Ўшанда «Ростов»нинг Шомуродовдан кейин Ўруновни ҳам сотиб олмоқчи бўлаётгани ҳақида хабарлар тарқалганди.\n- Лекин «Ростов» билан келишув амалга ошмади...\n- Ҳа, аммо Остон бизнинг сафимизда қолишни ҳам хоҳламади. Уни тезда Россия ёки Қозоғистонга кўчириш кўзда тутилганди ва трансферни амалга ошириш учун «Навбаҳор» қулай вариант бўлиши айтилди. Шу тариқа Ўрунов Наманганга йўл олди ва ёш бўлишига қарамай, жуда яхши тўп сурди. Кейинчалик Тошкентнинг «Локомотив» клубидаги фаолияти унча муваффақиятли чиқмади.\n- Чунки Остонни дарҳол сотишга уринишди. Техника асосий жиҳат саналган Ўзбекистон чемпионатида эътибор узатма орқали ўйнашга қаратилади. Ўрунов эса кўпроқ яккакурашларга мойил футболчи - курашиш, тўпни олиб қўйиш, уни ўзи билан олиб юриш... Умуман, унинг кетгани тўғри бўлди.\n- Сизнингча, Ўрунов қайси позицияга мос?\n- Таянч чизиғига. «6-рақам», нари борса, «8-рақам» позициясида ўйнаши мумкин. Аммо «10-рақам»га мос эмаслиги аниқ. Ҳар ҳолда, узатмалар орқали тўп суриш унга тўғри келмайди. Кўпроқ ўйинни бузишга мойил.\n- Қанотларни ёпиш-чи?\n- Уни ҳам эплайди. Остон - универсал, аммо фикримча, қанотларда имкониятлари чекланади.\n- Кўпчилик сизнинг 2001 йили «Спартак» сафига қўшилганингизни эслади. Нима деб ўйлайсиз, Ўрунов Москва жамоасида ўйнаб кета оладими?\n- Менинг ҳолатим бироз бошқача эди. Ҳа, ҳамма умид боғлаган, мен эса ўзим кутмаган жойда пайдо бўлгандим. Ҳамдўстлик кубоги, кейин Чемпионлар Лигаси... Ўрунов эса мамлакатингизга мослашди, чемпионатдан хабардор, қолаверса, бугунги «Спартак» ҳам бошқача. Бир жумлани ўқидим, гўёки, Остон кучсиз легионер эмиш. «Спартак»да ҳозир ким кучли? Менинг буюк футболчилар билан курашишимга тўғри келган, унинг рақобатчилари эса Тил ва Крал. Улар буюкми? «Спартак» ушбу ўйинчилар билан 7-ўринни эгаллади. Ҳа, Остон Ўзбекистондан, нима бўпти? Ахир Шомуродовга қайси мамлакатдан эканлиги халал бермади-ку. «Спартак»нинг сўнгги харидларидан хулоса чиқарсак, Ўрунов туфайли мухлислар ранжимасалар керак. Ўзбекистон иқтидорларга бой. Шунчаки, бу футболчиларнинг услуби Россия чемпионатига мос эмас. Остон эса айнан керакли ўйинчи.\n- Сиздан фарқли равишда, унга осонроқ бўлишига яна қандай омиллар бор?\n- Ўрунов ҳужумчи эмас, голлар уриши шарт эмас (кулади). Яна биласизми, менга кам тўп узатишган. Шундай ҳоллар бўлганки, 3 киши дарвозабон олдига чиқиб борганимизда ҳам, тўпни мен томон йўллашмаган. Ҳаттоки, Романцев бу борада йигитларга дакки берган. Эҳ, эслашга ҳожат йўқ. Ҳар қандай ҳолатда ҳам, «Спартак»да тўп сурганимдан фахрланаман, мухлислар мени унутишмаганидан хурсандман. Умид қиламанки, Ўруновнинг ўйинлари ҳам ҳамманинг ёдида қолади. Бу йигитда барча зарур жиҳатлар мавжуд, фақат уни тактик жиҳатдан бироз ўқитиш керак.\n- Феъл-атвори оғир эканлигини айтдингиз...\n- Қайсар. Бироз ўжарлиги бор. Ниманидир хоҳласа, унга етмагунча тинчимайди. Аммо Россияда балки улғайиб, ўзгаргандир. Асосийси, ёнида тўғри одамлар бўлишсин.\n- Рус тилини яхши билардим, аммо бу ёрдам бермаган. Ўйлашимча, Остон ҳали ёш, ўрганиб олади. Мен собиқ иттифоқ даврида улғайганман, у эса бошқа мамлакатда...\n- Нима деб ўйлайсиз, «Спартак» уни 5-10 миллионга сота олармикан?\n- Позиция енгил эмас. Дейлик, Шомуродовга эътибор тортиш нисбатан осонроқ. Осиёда эса таянч чизиғи вакиллари танқислиги мавжуд. Бу ерда уни ривожлантириш мумкин.\n- Ўруновнинг «Спартак»даги ўйинларини кўриш учун Россияга келасизми?\n- Коронавирус билан боғлиқ вазият имкон берса, албатта! Дарвоқе, «Спартак» музейига кирганимда, у ерда ўзимни ҳам топдим. Бу жуда ёқимли! Кўчада мухлисларнинг танишгани ҳам кишини қувонтиради. «Спартак» - ажойиб фанатларга эга буюк клуб. Ушбу жамоа таркибига қўшилаётгани - Ўруновнинг омади.


Сардор Рашидов «Локомотив»да қайси рақамда ўйнаши маълум бўлди\nСардор Рашидов «Локомотив»да қайси рақамда ўйнаши...\n10.02.2018 12:26 0 587\nБугун «Локомотив» янги футболчиларни оммага таништирди ва янги футболчилар қайси рақамда ўйнашлари маълум бўлди.\nАмалдаги Ўзбекистон чемпиони ва кубоги ғолиби «Локомотив» клуби янги мавсумда ҳам ўз олдига жиддий мақсадларни кўйган. «Темирйўлчилар» бир қатор янги футболчиларни ўз сафларига қўшиб олишди.\nИлгарироқ тошкентликлар Сардор Рашидов, Шерзод Каримов, Чо Сук Жае, Игор Йелич, Нивалдо, Ҳусниддин Ғофуровларни ўз сафларига қўшиб олганликларини эълон қилишган эди. «Sports.uz»нинг маълум қилишича, Рашидов 27, Каримов 8, Нивалдо 6, Йелич 88, Ғофуров 19 ва Чо 99-рақамларда тўп суради.


Қозоғистонда ўтган бир суткада 1060 кишида коронавирус аниқланди, Россияда инфекция қурбонлари сони 14,5 мингдан ошди\nҚозоғистонда 6 август маҳаллий вақт билан соат 15:30 ҳолатига кўра, коронавирус билан касалланганлар сони 95 942 нафарни ташкил қилмоқда. Қозоғистон бу кўрсаткич бўйича Марказий Осиёда пешқадам бўлиб турибди. Беморларнинг 68 871 нафари тўлиқ соғайган, 1058 нафари вафот этган. Шунингдек, ўтган бир сутка давомида 1060 та янги ҳолат қайд этилган.\nAввалроқ қозоғистонлик врач Раушана Тьесова-Бердалина коронавируснинг белгисиз формасини ташувчи беморлар энг хавфли эканини айтган эди. Таъкидланишича, асимптоматик беморлар ўзида коронавирус аломатларини сезмайди ва шифокорга мурожаат қилмайди. Aммо улар аҳоли орасида касалликнинг асосий ташувчилари ҳисобланади.\nҚирғизистонда 6 август маҳаллий вақт билан соат 15:30 ҳолатига кўра, 38 659 кишида коронавирус инфекцияси қайд этилган. Беморларнинг 30 099 нафари соғайиб, 1447 киши ҳаётдан кўз юмган. Ҳозирда мамлакатда 7113 киши коронавирусдан даволанмоқда. Маълумотларга қараганда, Қирғизистонда сўнгги 24 соат ичида коронавирус билан касалланганлар сони 49 кишига кўпайган, 9 нафар бемор вафот этган.\nAввалроқ қирғизистонлик режиссёр Эрик Aбдикаликов Иссиқкўл вилоятидаги COVID-19 беморларини даволашда иштирок этаётганлар ҳақида фильм суратга олгани хабар қилинганди. Режиссёр «Kloop»га берган интервьюсида вилоят шифохоналаридаги муаммолар тўғрисида сўзлаган.\nТожикистонда 6 август маҳаллий вақт билан соат 15:30 ҳолатига кўра, коронавирус билан касалланганлар сони 7625 нафарни ташкил қилмоқда. Беморларнинг 6399 нафари коронавирусдан тўлиқ соғайган бўлса, 61 нафари вафот этган.\nAввалроқ Тожикистон мактабларида дарслар 17 августдан бошланиши ҳақида хабар берилганди. Дарслар санитария-эпидемиология меъёрлари асосида ижтимоий масофани сақлаган ҳолда ташкил этилади.\nТуркманистон Марказий Осиёда коронавирус расман қайд этилмаган ягона давлат бўлиб турибди. Aйни пайтга қадар мамлакатда бирорта ҳолатда коронавирус инфекцияси қайд этилмаган. Aввалроқ Туркманистонда 2020 йил бошидан буён дори-дармонлар нархи ўртача 12 фоизга ошгани хабар қилинганди.\n«Хроника Туркменистана» нашрининг хабар беришича, «Aктовегин», «Серипан-Д» ҳамда «Гербион» дориларининг нархи сезиларли даражада кўтарилган.\nРоссияда 6 август соат маҳаллий вақт билан соат 15:30 ҳолатига кўра, коронавирус билан касалланганлар сони 871 894 нафарни ташкил қилмоқда. Россия бу кўрсаткич бўйича дунёда AҚШ, Бразилия ва Ҳиндистондан сўнг тўртинчи ўринда бормоқда. Беморларнинг 676 357 нафари соғайган, 14 606 нафари вафот этган. Шунингдек, ўтган бир сутка давомида 5267 та янги ҳолат аниқланган.\nAввалроқ россиялик шифокорлар COVID-19 ташхисини қўйишнинг янги усулини топгани ҳақида хабар берилган эди. Таъкидланишича, Бурятия шифокорлари сунъий интеллектдан фойдаланган ҳолда пневмония, шу жумладан, коронавирус белгилари бўлган беморларга ташхис қўйишни бошлаган.


099. Намоз вақтлари | Ислом Нури\n099. Намоз вақтлари\n1877 марта кўрилган\nНисо сурасининг 103-оятида эса:\n«إِنَّ الصَّلاةَ كَانَتْ عَلَى المُؤْمِنِينَ كِتَابًا مَوْقُوتًا»\n«Албатта намоз мўъминларга вақти тайинланган ҳолатда фарз бўлди», дейди.\nعَنْ عَبْدِ اللَّهِ بْنِ عَمْرٍو رَضِيَ اللّهُ عَنْهُما أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قال: «وَقْتُ الظُّهْرِ إِذَا زَالَتْ الشَّمْسُ وَكَانَ ظِلُّ الرَّجُلِ كَطُولِهِ مَا لَمْ يَحْضُرِ العَصْرُ وَوَقْتُ العَصْرِ مَا لَمْ تَصْفَرَّ الشَّمْسُ وَوَقْتُ صَلاةِ المَغْرِبِ مَا لَمْ يَغِبْ الشَّفَقُ وَوَقْتُ صَلاةِ العِشَاءِ إِلَى نِصْفِ اللَّيْلِ الأَوْسَطِ وَوَقْتُ صَلاةِ الصُّبْحِ مِنْ طُلُوعِ الفَجْرِ مَا لَمْ تَطْلُعْ الشَّمْسُ فَإِذَا طَلَعَتِ الشَّمْسُ فَأَمْسِكْ عَنْ الصَّلاةِ فَإِنَّهَا تَطْلُعُ بَيْنَ قَرْنَيْ شَيْطَانٍ» (رواه مسلم).\nИмом Муслим Абдуллоҳ Ибн Амр розияллоҳу анҳумодан ривоят қилган ҳадисда Расулуллоҳ соллаллоҳу алайҳи ва саллам: «Пешиннинг вақти қуёш чўққидан ботиш томонга оғгач, кишининг сояси бўйи баробари бўлиб, аср вақти киргунга қадар. Асрнинг вақти то қуёш ботгунича, шом вақти қуёш ботгандан шафақ йўқолгунча, хуфтоннинг вақти ярим кечагача ва бомдоднинг вақти субҳ содиқдан то қуёш чиққунга қадар. Агар қуёш чиқса намоз ўқиманг, чунки у шайтоннинг икки шохи орасидан кўтарилади», дедилар.\nعَنْ أَبِي بَرْزَةَ رَضِيَ اللّهُ عَنْهُ كَانَ النَّبِيُّ صَلَّى اللَّهُ عَلَيْهِ وَسَلَّمَ يُصَلِّي الصُّبْحَ وَأَحَدُنَا يَعْرِفُ جَلِيسَهُ وَيَقْرَأُ فِيهَا مَا بَيْنَ السِّتِّينَ إِلَى المِائَةِ وَيُصَلِّي الظُّهْرَ إِذَا زَالَتْ الشَّمْسُ وَالعَصْرَ وَأَحَدُنَا يَذْهَبُ إِلَى أَقْصَى المَدِينَةِ رَجَعَ وَالشَّمْسُ حَيَّةٌ وَنَسِيتُ مَا قَالَ فِي المَغْرِبِ وَلا يُبَالِي بِتَأْخِيرِ العِشَاءِ إِلَى ثُلُثِ اللَّيْلِ ثُمَّ قَالَ إِلَى شَطْرِ اللَّيْلِ (متفق عليه).\nМуттафақун алайҳ бўлган ҳадисда Абу Барза розияллоҳу анҳу шундай дейди: Расулуллоҳ соллаллоҳу алайҳи ва саллам бомдодни ўқирдилар, шу ҳолда бизларнинг биримиз ёнида ўтирган одамни таний оларди, унда 60 оят билан 100 оят ўртасида қироат қилардилар. Пешинни қуёш чўққидан ботиш томонга оғганда ўқирдилар. Асрни ўқирдилар, (шундан сўнг) бизлардан биримиз Мадинанинг четига бориб, қайтиб келар, куннинг тафти ҳали сўнмаган бўларди. (Ровий айтади: Абу Барза) шом ҳақида нима деганини унутдим. Хуфтонни эса парво қилмасдан кечанинг учдан биригача кечиктирардилар. (Кейин деди: «Кечанинг ярмигача»).\nعَنْ جَابِرٍ رَضِيَ اللّهُ عَنْهُ قَالَ سَأَلَ رَجُلٌ رَسُولَ اللَّهِ صَلَّى اللَّهُ عَلَيْهِ وَسَلَّمَ عَنْ مَوَاقِيتِ الصَّلاةِ فَقَالَ صَلِّ مَعِي فَصَلَّى الظُّهْرَ حِينَ زَاغَتْ الشَّمْسُ وَالعَصْرَ حِينَ كَانَ فَيْءُ كُلِّ شَيْءٍ مِثْلَهُ وَالمَغْرِبَ حِينَ غَابَتْ الشَّمْسُ وَالعِشَاءَ حِينَ غَابَ الشَّفَقُ قَالَ ثُمَّ صَلَّى الظُّهْرَ حِينَ كَانَ فَيْءُ الإِنْسَانِ مِثْلَهُ وَالعَصْرَ حِينَ كَانَ فَيْءُ الإِنْسَانِ مِثْلَيْهِ وَالمَغْرِبَ حِينَ كَانَ قُبَيْلَ غَيْبُوبَةِ الشَّفَقِ قَالَ عَبْدُ اللَّهِ بْنُ الحَارِثِ ثُمَّ قَالَ فِي العِشَاءِ أُرَى إِلَى ثُلُثِ اللَّيْلِ (رواه النسائي).\nИмом Насоий ривоят қилган ҳадисда Жобир розияллоҳу анҳу шундай дейди: Бир киши Расулуллоҳ соллаллоҳу алайҳи ва салламдан намоз вақтларини сўради. У зот: «Мен билан бирга намоз ўқинг», дедилар. Пешинни кун (тиккадан) мойил бўлган вақтда, асрни ҳамма нарсанинг сояси ўзининг бўйи баробари бўлганда ўқидилар. Шомни қуёш ботган пайтда, хуфтонни шафақ ғойиб бўлган вақтда ўқидилар. Кейинги куни пешинни кишининг сояси ўзи билан баробар бўлганда, асрни кишининг сояси ўзига икки баробар бўлганида, шомни шафақ йўқолишидан сал олдин, хуфтонни кечанинг учдан бирига бориб ўқидилар.\nРасулуллоҳ соллаллоҳу алайҳи ва саллам намозларнинг вақтларини сўзда ва амалий равишда белгилаб берганлар. Саҳобалар розияллоҳу анҳум ўша вақтларни аниқ-тиниқ белгилаб, бизларга омонат билан нақл қилишган. Намозларни узрсиз ўз вақтидан кечиктириш мумкин эмас.\nНамоз дуруст бўлиши учун вақти кирган бўлиши шарт.\nПешин намозининг вақти кун тиккадан оғганидан то аср вақти киргунича.\nАср намозининг вақти ҳамма нарсанинг сояси ўзига бир баробар бўлганида бошланади.\nШом намозининг вақти қуёш ботгандан бошлаб қизил шафақ ғойиб бўлгунга қадар.\nХуфтоннинг вақти шафақ кетгандан бошлаб ярим кечагача, бомдодгача зарурат учун кечикса жоиз.\nБомдоднинг вақти субҳи содиқдан бошлаб қуёш чиққунга қадар.\n‹ 098. Намоздан кейинги зикрлар юқорига 100. Шомни тезлатиш ва хуфтонни кечиктириш афзаллиги ›


“Ижтимоий фикр”: Мустақил Ўзбекистон ëшлари ватанпарварроқ!\n11 апрел 2021, Тошкент вақти: 00:12\n“Ижтимоий фикр” маркази ўтказган сўнгги сўров натижалари¸ унинг тадқиқотчилари фикрича¸ Ўзбекистон мустақиллиги даврида улғайган ëшларнинг ватанпарварроқ¸ ўз миллий қадриятларига диққатлироқ бўлганини кўрсатган.\nАйтилишича¸ “Ўзбекистон ëшлари: ҳаëтий қадриятлар¸ ахлоқ ва маданият” деб номланган мазкур сўров бутун мамлакат миқëсида ўтказилган ва унда турли қатламга мансуб йигит-қизлар иштирок этган.\n“Унда қатнашганларнинг мутлақ кўпчилиги – 94¸3 фоизи яшаш жойи¸ жинси¸ ëши¸ оилавий аҳволи¸ таълим даражаси¸ касби ва миллатидан қатъий назар мустақиллик йилларида ватанпарварлик ҳислари кучайганини таъкидлади”¸ дейилади мазкур сўровни ўтказган тадқиқотчилар хулосасида.\nСўровга кўра¸ Ўзбекистон ëшлари орасида олий таълим¸ компютер технологиялари ва спортга қизиқиш кучайган.\nСони 31 миллиондан ошгани айтилаëтган Ўзбекистон аҳолисининг 60 фоизини 25 ëшга тўлмаганлар ташкил этади.


Қувончой Машарипова: “Касалликни яширмаслик, уни тўғри даволаш энг мақбул йўл деб биламан” — silning-davosi-bor.uz\nУшбу савол кўпчиликни ўйлантириш шубҳасиз. Бироқ, бу борада шубҳага берилиш ҳам унчалик тўғри эмас. Чунки, касалликнинг илк даврида даво чоралари кўрилса бемор, албатта, тузалиб кетади. Бунга фақат бемор қалбида ишонч, ка салликни енгишга куч бўлса кифоя. Бу менинг фикрим эмас, касбимиз тақазоси билан сил касалликлари бўйича шифокорлар билан мулоқотда бўлганимизда шундай фикрларни билдиришган. Касалик ҳақида бежиз сўз юритмадик. Бугун сайтимиз орқали шифокор Қувончой Машарипова касалликни келтириб чиқарувчи омиллар, айрим шубҳали саволларга жавоб бериб ўтадилар.\n-Айтинг-чи, сил қандай касаллик, у соғлом одамга қандай ҳолатларда юқади? Нега биз уни жамият муаммоси дея таърифлаймиз?\n-Сил-юқумли касаллик бўлиб, бунда асосан ўпка, кам ҳолатларда мия ва унинг қобиқлари, лимфатик тугунлар, умуртқа, бўғимлар, буйраклар, ичаклар ва бошқа оргонлар зарарланади. Бу касаллик соғлом одамга бемор йўталганда, аксирганда ажралиб чиқадиган томчи орқали юқади. Айниқса, грипп бўлган одам бу касалликни оддий вируслар орқали ҳам юқтириб олиши мумкин. Агар бемор вақтида даволанмаса у бир йил давомида 10-15 одамга юқтириши мумкин. Касалликнинг белгиларини қандай аниқлаш мумкин? Бунда беморда дастлаб чарчаш, лоҳаслик, терлаш пайдо бўлиши мумкин. Касаллик ривожланганда эса дармонсизланиш, тана ҳароратининг ошиши, йўтал, кўкрак оғриши, иштаҳанинг йўқолиши, ишлаш иштиёқининг пасайиши каби ҳолатлар кузатилади. Шу ҳолатда бемор вақтида шифокорга мурожаат қилмаса унинг аҳволи яна оғирлашиб, натижада юқорида айтиб ўтган белгилар кучайиб доимий йўтал пайдо бўлади. Аввал шилимшиқ, кейин йиринг аралаш балғам ажралади, оғир белгисида бемор қон тупура бошлайди. Ҳеч бир инсон ўз соғлигига бефарқ бўлмаслиги керак. Йўтал 2 ҳафтадан ошдими, демак тиббий муассасага мурожаат қилиб, текширувдан ўтиши шарт. Текширув ҳам, касалликни даволаш учун бериладиган дори-дармонлар ҳам ҳукуматимиз томонидан бепул амалга оширилади. Жамият муаммоси дейишимизга келадиган бўлсак кўпчилик учун сил жуда қўрқинчли, уни худди тузалмас дард деган ўй ҳали-ҳануз инсонларда мавжуд. Шунинг учун биз уни шундай муаммога айлантирганмиз. Бироқ, касалликни илк даврида кўрилган даво-чоралар ундан бутунлай халос бўлишга ёрдам беради. Беморни фақат қўллаб-қувватлаш, яхши бўлишига ишонтириш, энг асосийси берилган дориларни вақтида қабул қилиш керак.\n-Касалликни даволашда, тўғри ва аниқ ташхис қўйишда, нималарга эътибор қаратилади?\n— Сил касаллиги балғам суртмасини бактериоскопия қилиш, флюорография, рентген, туберкулин синамаси каби усулларда аниқланади. Бунда нафас йўлидан балғам олинади ва микроскопик текширув билан текширилади. Бу текшириш ва ташхиснинг энг самарали усулидир.\nКасаллик икки хил босқичда даволанади. Биринчи босқичда даволаниш 2-3 ой давомида амалга оширилади. Бу давр мобайнида беморга сил бактерияларини йўқ қила оладиган 4-5 та силга қарши дори қўлланилади. Иккинчи босқич 4 ой давомида амбулатория ёки стационар шароитида амалга оширилиб, унга қўлланиладиган дори-дармонлар ҳужайралар ичидаги бактерияларни батамом йўқ қилади. Касалликни илк бор орттириб олган бемор дориларни қабул қилгандан сўнг унга деярли салбий таъсир сезилмайди. Буткул тузалиб кетишни истаган бемор сил касаллигини узлуксиз даволаши керак.\n-Сил юқумли касаллик, уни юқтириб олган қиз ёки ўғил бола тақдири қандай бўлади? Улар оила қуриб, бахли яшай оладими?\n-Ўринли савол, кўпчилик ўз жуфтини тўла соғлом, ҳар томонлама мукаммал бўлишини истайди. Бундай ҳолатларга жуда кўп учраймиз. Хатто, баъзи бировлар ўғлим олдин касаллик билан оғриган, энди нима бўлади, оила қура олмайдими деган савол билан мурожаат қилишади. Йўқ, бу мутлақо нотўғри, биз бундай беморларни жамиятдан, ўзимиздан четлаштираолмаймиз. Агар бемор яхши даволаниб, вақтида муолажаларни олиб, буткул соғайиб кетган бўлса, соғлом оила қуришга ҳеч нарса халақит бермайди, бу унга тўлиқ ҳақли. Яна бир муҳим жиҳати касаллик наслдан наслга ўтмайди. Агар бемор сил касаллигига чалинганини била туриб уни яширса биринчи навбатда атрофдаги одамлар, яқинлари учун хавф туғдирган бўлади. Охир-оқибат бу касаллик давосиз дардга айланиб қолиши мумкин. Касалликни яширмаслик, уни тўғри даволаш энг мақбул йўл деб биламан.\nР. Исмоилова ёзиб олди.\nАввалги мақола: Фаол журналистлар тақдирланди\nНавбатдаги мақола: “Яна оилам яқинларим бағрига саломат қайтдим”